वेदनाशामक , झोपेच्या गोळ्या आणि मानसिक आजारांची अनावश्यक आणि गरज नसलेल्या औषधांचे स्मृतिभ्रंश झालेल्या रुग्णांकडून अधिक प्रमाणात सेवन केले जात असल्याचे नुकत्याच करण्यात आलेल्या संशोधनात स्पष्ट झाले आहे . हे संशोधन ‘जनरल्स ऑफ जेरोन्टोलॉजी : मेडिकल सायन्सेस’ या मासिकात प्रसिद्ध झाले आहे . अमेरिकेतील ‘याले’ आणि ‘केन्टकी’ या विद्यापीठांतील संशोधकांनी २ , ५०० लोकांच्या प्रकृतीचा अभ्यास केला आहे . वयोवृद्ध लोकांमध्ये स्मृतिभ्रंशाचे प्रमाण अधिक असते . स्मृतिभ्रंश झाल्यानंतर औषध सेवनाचे प्रमाण ११ टक्के वाढते . मात्र , त्याच वेळी अयोग्य औषधे सेवन करण्याचे प्रमाण १७ टक्क्यांनी वाढते , असे ऑस्ट्रेलियातील सिडनी विद्यापीठातील संशोधक दिनीजेला जिडीक यांनी सांगितले . झोपेच्या गोळ्या , वेदनाशामक औषधे , मानसिक आजारावरील औषधे आणि आम्लपित्तावरील औषधे या अनावश्यक औषधांच्या सेवनाचे प्रमाण अधिक असल्याचे निरीक्षण संशोधकांनी नोंदविले . ही औषधे ठरावीक कालावधीसाठी वापरायची असतात , मात्र स्मृतिभ्रंश झालेल्या व्यक्ती बऱ्याच मोठय़ा कालावधीपर्यंत या औषधांचे सेवन करतात , असे जिडीक यांनी सांगितले . अनावश्यक औषधांच्या सेवनाची अनेक कारणे आहेत . त्यात मार्गदर्शकांची कमी , डॉक्टरांचे दुर्लक्ष , कमकुवत आकलनक्षमता , आकलन आणि संवादातील अडचणी यामुळे हे प्रमाण मोठे आहे , असे त्यांनी सांगितले .


आहारामध्ये कृत्रिमरीत्या गोडवा आणणाऱ्या पदार्थाचा समावेश केल्याने वजनामध्ये मोठय़ा प्रमाणात वाढ होत असून , यामुळे मधुमेह होण्याचा धोका वाढत असल्याचा इशारा संशोधकांनी दिला आहे . पदार्थाच्या गोड चवीमुळे आपल्या शरीरामध्ये चयापचय क्रियेत मेंदूला दिलेल्या चुकीच्या संकेतांमुळे अधिक कॅलरी घेतल्या जातात , असे संशोधकांनी सांगितले . गोडव्यामुळे ऊर्जा असल्याचे संकेत मिळतात . गोडव्यामुळे अधिक प्रमाणात ऊर्जा उपलब्ध होण्यास मदत मिळते . शीतपेय एकतर अधिक प्रमाणात गोड असतात किंवा त्यामध्ये कॅलरीजची मात्र कमी असते तेव्हा चयापचय होण्याच्या प्रक्रियेत मेंदूला विस्कळीत संकेत पोहोचतो , असे येल युनिव्हर्सिटीच्या संशोधकांनी केलेल्या संशोधनातून समोर आले आहे . कृत्रिम गोडवा आणि कमी कॅलरी असलेली शीतपेये आणि खाद्यपदार्थामध्ये सामान्य साखरेऐवजी कृत्रिम गोडवा आणणारे पदार्थ वापरले जातात . त्यामुळे चयापचयाची क्रिया अतिशय जलदपणे घडून येण्यास सुरुवात होते . कृत्रिम गोडवा असणारे पदार्थ खाणे आणि मधुमेह यांचा परस्परसंबंध असल्याचे , पूर्वीच्या अभ्यासात दिसून आले आहे . करन्ट बायोलॉजी या नियतकालिकामध्ये हे संशोधन प्रसिद्ध करण्यात आले आहे . यामध्ये गोड पदार्थामुळे कॅलरींचे अधिक प्रमाणात चयापचय कसे होते आणि त्यामुळे मेंदूला चुकीचा संकेत कसा दिला जातो हे या अभ्यासात नमूद करण्यात आले आहे .


ज्या किशोरवयीन मुलांची शाळा सकाळी ८ . ३५ वाजण्याच्या अगोदर भरते , त्यांच्यामध्ये नैराश्य किंवा चिंता निर्माण होऊ शकते . जरी या मुलांनी पूर्ण रात्रभर झोप घेतली असली तरी त्यांच्यामध्ये नैराश्य दिसून येत असल्याचे , नव्याने करण्यात आलेल्या संशोधनामधून समोर आले आहे . झोप आणि पौगंडावस्थेतील मानसिक आरोग्य याचा अभ्यास करताना फक्त पुस्तकी अभ्यास न करता यामध्ये प्रथमच शाळा लवकर सुरू होण्याचा गंभीर परिणाम सकाळच्या झोपेवर आणि दैनंदिन कामावर कसा होतो हे दाखवून देण्यात आले आहे . ‘झोपेचे आरोग्य’ या नियतकालिकामध्ये प्रसिद्ध करण्यात आलेल्या संशोधनामध्ये याबाबत माहिती देण्यात आली आहे . शाळेची वेळ सकाळची असल्याने पौगंडावस्थेतील आरोग्यावर कसा परिणाम होतो , याबाबत यामध्ये अतिरिक्त पुरावे देण्यात आले आहेत . सकाळच्या सत्रातील शाळेमुळे जवळपास ९० टक्के मुलांची झोप पूर्ण होत नाही . संशोधकांनी या अभ्यासासाठी १४ ते १७ वर्षे वयाच्या १९७ मुलांचा अभ्यास केला . तसेच यावेळी मुलांच्या पालकांनाही एक प्रश्नावली देण्यात आली होती . यामध्ये दोन गट तयार करण्यात आले होते . यात ज्यांच्या शाळेची वेळ ८ . ३० वाजण्याच्या पूर्वी होती , असा एक गट . तर ज्यांच्या शाळेची वेळ ८ . ३० वाजण्याच्या नंतर होती , असा दुसरा गट तयार करण्यात आला होता . सात दिवसांसाठी मुलांना एक झोपेची नोंदवही देण्यात आली होती . ज्यामध्ये दैनंदिन झोप , झोपेचा स्तर आणि कालावधी , उदासीनता आणि चिंता याबाबत माहिती देण्यास सांगण्यात आले होते . यामध्ये ज्या मुलांची शाळा ८ . ३० वाजण्याच्या नंतर होती , त्यांची झोप चांगली झाली होती . तसेच त्यांना नैराश्य येण्याचे प्रमाण इतरांच्या तुलनेत कमी असल्याचे आढळून आले . नियमित ८ ते १० तास झोप घेणे , मर्यादित कॅफिन , टीव्ही बंदी करणे , मोबाइल आणि व्हिडीओ गेम झोपण्यापूर्वी न खेळल्यामुळे उत्तम प्रकारची झोप मिळत असून , मानसिक आरोग्य चांगले राहत असल्याचे संशोधकांनी सांगितले . जर शाळेची वेळ दुपारची ठेवली तर उत्तम झोप मिळून मुलांचे मानसिक आरोग्य मजबूत राहण्यास मदत होईल , असे त्यांनी सांगितले .


ट्वेंटी - 20 क्रिकेटमधील संथ फलंदाजीनंतर महेंद्रसिंह धोनीवर चोहोबाजूने टीका होत असताना आता माजी कर्णधार सौरव गांगुलीने विराट कोहलीने आता धोनीसोबत एकांतात बोलून त्याच्या भविष्याविषयी बोलण्याची गरज असल्याचे म्हटले आहे . धोनीने संथ फलंदाजी केल्याने माजी क्रिकेटपटू अजित आगरकर , व्हीव्हीएस लक्ष्मण आणि आकाश चोप्रा यांनी धोनीला सल्ला देताना म्हटले होते , की त्याने आता युवा खेळाडूंना संधी निर्माण करून द्यावी . गांगुलीने मात्र याबाबत आपले वेगळे मत व्यक्त करत धोनीला दिलासा दिला आहे . गांगुली म्हणाला , की धोनीची एकदिवसीय सामन्यांच्या तुलनेत ट्वेंटी - 20 कामगिरी चांगली नाही . कोहली आणि संघ व्यवस्थापनाने त्याच्याशी एकांतात बोलले पाहिजे . त्याच्यात खूप प्रतिभा आहे . ट्वेंटी - 20मध्ये तो वेगळी भूमिका बजावू शकला तर यशस्वी होईल . धोनी अद्याप क्रिकेट खेळू शकतो , विशेषतः एकदिवसीय क्रिकेटमध्ये तो अजूनही खेळू शकतो .


चॅंपियन्स करंडक स्पर्धेच्या उपांत्य तसेच अंतिम फेरीत प्रतिस्पर्धी कोण आहेत , हे महत्त्वाचे नाही , असे सांगतानाच विराट कोहलीने चाहत्यांना भारत - इंग्लंड यांच्यात अंतिम लढत हवी असल्याचे सांगितले . चॅंपियन्स स्पर्धेत भारताची उपांत्य लढत बांगलादेशविरुद्ध गुरवारी आहे . त्यापूर्वी इंग्लंड आणि पाकिस्तान यांच्यात उद्या ( ता . १४ ) उपांत्य लढत होत आहे . यंदाचे वर्ष ब्रिटन - भारत संस्कृती वर्ष म्हणून साजरे केले जात आहे . त्यानिमित्ताने ब्रिटनमधील भारतीय उच्चायुक्ताने लॉर्डस क्रिकेट मैदानावर खास मेजवानी आयोजित केली होती . त्यास कोहलीसह माजी कर्णधार महेंद्रसिंह धोनी , मार्गदर्शक अनिल कुंबळे उपस्थित होते . उपांत्य लढत कोणाविरुद्ध होत आहे , हे महत्त्वाचे नाही . गटसाखळीचा खडतर टप्पा संपला आहे . आता एक लढत जिंकून अंतिम फेरी गाठण्याची संधी आहे . प्रत्येकास भारत - इंग्लंड फायनल हवी आहे . दोन्ही संघ चांगले खेळले , तर चाहत्यांची अपेक्षा पूर्ण होईल , असे कोहलीने सांगितले . अंतिम फेरीत कोणता प्रतिस्पर्धी आवडेल , हा प्रश्न कोहलीने खुबीने टाळला . कोणीही अंतिम फेरीत प्रवेश केल्याचा आनंद असेल . आम्ही कुठेही खेळत असलो , तरी चाहते मोठ्या प्रमाणावर असतात , हेच आनंददायक आहे , असेही त्याने सांगितले . स्वच्छ सूर्यप्रकाश असेल , तर इंग्लंडमध्ये खेळण्याइतका आनंद नसतो . येथे पांढरा चेंडू जास्त स्विंग होत नाही . ढगाळ वातावरण असेल तर परिस्थिती आव्हानात्मक असते . भिन्न वातावरणात खेळणे हीच येथील खासियत आहे . फलंदाजासमोर ते एक आव्हान असते , असेही कोहली म्हणाला .


रिअल सोसीदादवर संघर्षपूर्ण विजय लिओनेल मेस्सीच्या उत्कृष्ट कामगिरीच्या जोरावर बार्सिलोना क्लबने रविवारी ला लिगा फुटबॉल स्पध्रेतील लढतीत रिअल सोसीदाद क्लबवर ३ - २ असा संघर्षपूर्ण विजय मिळवला . मलगा आणि युव्हेंट्स यांच्याकडून पराभव पत्करणाऱ्या बार्सिलोनाने घरच्या मैदानावर पराभवाची मालिका खंडित केली . सामनावीर ठरलेल्या मेस्सीने दोन गोल करीत विजयात सिंहाचा वाटा उचलला . अर्जेटिनाच्या आक्रमणपटूने पहिल्या सत्रातच दोन गोल करीत बार्सिलोनाला २ - ० अशी आघाडी मिळवून दिली . मेस्सीचे सर्व प्रकारच्या स्पर्धामध्ये एकूण ४९८ गोल्स झाले आहेत . ४२व्या मिनिटाला बार्सिलोनाच्या सॅम्युएल उम्टिटीच्या स्वयंगोलने सोसीदादचे खाते उघडले आणि त्यांना सामन्यात पुनरागमन करण्याची संधी मिळाली . निलंबित नेयमारच्या जागी संघात स्थान मिळालेल्या पॅको अॅल्सेसरला पास देत मेस्सीने संघाला तिसरा गोल करून देण्यात सहकार्य केले . पॅकोच्या या गोलने बार्सिलोनाने ३ - १ अशी आघाडी घेतली . मात्र त्याला त्वरित प्रत्युत्तर देत सोसीदादच्या झाबी प्रिएटोने गोल करून पिछाडी २ - ३ अशी कमी केली . मध्यंतरानंतर सोसीदादला यजमानांची बचावफळी भेदण्यात अपयश आले . मेस्सीने याही सत्रात आपला दबदबा कायम राखत चेंडूवर अधिक काळ ताबा ठेवला . या विजयाने बार्सिलोनाला चॅम्पियन्स लीग फुटबॉल स्पध्रेच्या उपांत्यपूर्व फेरीतील परतीच्या लढतीसाठी प्रेरणा मिळाली आहे . पहिल्या लढतीत युव्हेंट्सने ३ - ० अशा फरकाने बार्सिलोनावर मात केली आहे .


आयफोन वापरणे हे अनेकांसाठी स्टेटस सिम्बॉल असते . देशात आणि परदेशातही आपली नवनवीन मॉडेल्स लाँच करत अॅपल कंपनी आपल्या ग्राहकांना अधिकाधिक सुविधा देण्याचा प्रयत्न करत असते . आयओएस या ऑपरेटींग सिस्टीमवर चालणारे अॅपलचे फोन अँड्रॉईड फोनच्या तुलनेत महागही असतात . मोबाईल म्हटल्यावर त्यासोबत हेडफोन्स आणि ते लावण्यासाठी फोनला एक नॉच असणार हे गृहीत असतं . मात्र आता नव्याने येणाऱ्या आयफोनमध्ये हे दोन्हीही नसेल . त्यामुळे ग्राहकांना हेडफोन्स वापरायचे असतील तर वायरलेस हेडफोन्स खरेदी करावे लागतील . अशाने ग्राहकांवर विनाकारण भुर्दंड पडणार आहे . २०१६ मध्ये आयफोनने अशाप्रकारचा प्रयोग एकदा केला होता . त्यावेळी iPhone 7 ला केवळ वायरलेस हेडफोन्स कनेक्ट होत होते . यामध्ये W1 वायरलेस चिपचा पर्यायही ग्राहकांना देण्यात आला होता . मात्र त्यानंतर आता नव्याने काढण्यात आलेल्या iPhone 8 , iPhone 8 Plus , and iPhone X या मॉडेलला हेडफोनची सुविधा देण्यात आली होती . मात्र आता पुन्हा कंपनी हेडफोनचा नॉच आणि हेडफोन देणार नसल्याने वायरलेस कनेक्टीव्हीटी हेच भविष्य असेल असे सांगण्यात आले आहे . या निर्णयाचा अॅपलच्या खरेदीवर परिणाम होणार का हे पाहणे महत्त्वाचे ठरणार आहे . असे करण्यामागे नेमके काय कारण आहे याबाबत कंपनीने काहीही सांगितले नाही .


गुजरात लायन्सविरुद्धच्या सामन्यात कोलकाता नाईट रायडर्सकडून खेळणाऱ्या सुनील नरेन याने क्रिकेट विश्वान अनोख्या विक्रमाची नोंद केली . कोलकाताने यावेळी सुनील नरेन याला सलामी फलंदाजीला पाठवले होते . संघाचा विश्वास सार्थ ठरवत नरेनने अगदी पहिल्या चेंडूपासूनच तुफान फटकेबाजीला सुरूवात केली . कोलकाताच्या इडन गार्डन्सवर खेळविण्यात आलेल्या या सामन्यात नरेनने केवळ १७ चेंडूत ४२ धावांची खेळी साकारली . पण यावेळी नरेनने सर्व धावा केवळ चौकार आणि षटकाराने केल्या . नरेनने एकही धाव काढली नाही . नरेनने आपल्या खेळीत तब्बल ९ चौकार आणि १ खणखणीत षटकार ठोकला . अशाप्रकारे त्याने ४२ धावांची साकारली . आयपीएलमध्ये याआधी मुंबई इंडियन्सकडून सनथ जयसुर्या याने एकही धाव न घेता केवळ चौकारांनी ३६ धावा केल्या होत्या . जयसुर्याचा हा विक्रम मोडीत काढून नरेनने नवा विक्रम प्रस्थापित केला . नरेनने प्रवीण कुमारच्या पहिल्याच षटकात तीन चौकार ठोकले . तेव्हाच नरेनने आपले इरादे स्पष्ट केले होते . पुढच्या षटकात जेम्स फॉकनरचा त्याने चांगलाच समाचार घेतला . फॉकनरच्या पहिल्याच चेंडूवर नरेनने एक्स्ट्रा कव्हर्सवर चौकार ठोकला . तर दुसरा चेंडू डॉट बॉल ठरला . नंतर त्यापुढील तीन चेंडूवर नरेनने लागोपाठ तीन चौकार लगावले . मग रैनाने गोलंदाजीत बदल करून प्रवीण कुमारऐवजी बसिल थम्पी याला गोलंदाजीसाठी पाचारण केले . थम्पीचा पहिला चेंडू नरेनने खेळून काढला . त्यानंतर या षटकात नरेनने दोन चौकार आणि एक षटकार देखील ठोकला . अशाप्रकारे नरेनने अवघ्या १६ चेंडूत ४२ धावा ठोकल्या होत्या . पुढील षटक खुद्द कर्णधार रैनाने टाकले आणि पहिल्याच चेंडूवर मोठा फटका मारण्याच्या प्रयत्नात नरेन झेलबाद झाला . सुनील नरेनच्या स्फोटक खेळीचा व्हिडिओ -


भारतीय क्रिकेट नियामक मंडळाच्या वतीने घेण्यात येणाऱ्या देवधर करंडक एकदिवसीय क्रिकेट स्पर्धेसाठी रोहित शर्मा आणि पार्थिव पटेल यांची अनुक्रमे इंडिया ब्ल्यू आणि रेड संघांच्या कर्णधारपदी नियुक्ती करण्यात आली . निवड समितीने मंगळवारी हे दोन्ही संघ जाहीर केले . विजय हजारे करंडक स्पर्धेतील विजेता तमिळनाडू हा स्पर्धेतील तिसरा संघ असेल . ही स्पर्धा २५ ते २९ मार्च दरम्यान विशाखापट्टणम येथे होईल . मांडीवर झालेल्या शस्त्रक्रियेतून बरा झाल्यावर रोहित एका महिन्याभरातच मैदानावर परतणार आहे . ऑक्टोबर २०१६ नंतर रोहित एकही आंतरराष्ट्रीय सामना खेळलेला नाही . त्याच वेळी हजारे करंडक स्पर्धेत मुंबईकडून खेळताना त्याला दोन सामन्यात केवळ ४ आणि १६ धावांच करता आल्या आहेत . त्याच्या नेतृत्त्वाखालील ब्ल्यू संघात श्रेयस अय्यर , हरभजनसिंग , शाहबाद नदीम आणि १८ वर्षीय यष्टिरक्षक रिषभ पंत यांना स्थान मिळाले आहे . हजारे करंडक स्पर्धेत उपांत्यपूर्व फेरीपर्यंत मजल मारलेल्या महाराष्ट्राच्या संघातील केवळ केदार जाधवला या स्पर्धेसाठी स्थान मिळाले असून , तो ‘रेड’ संघात असेल . त्याच्याशिवाय शिखर धवन , मनीष पांडे , इशांक जग्गी यांना या संघात स्थान मिळाले आहे . संघ ः इंडिया ब्ल्यू ः रोहित शर्मा ( कर्णधार ) , मनदीप सिंग , श्रेयस अय्यर , अंबाती रायुडू , मनोज तिवारी , रिषभ पंत ( यष्टिरक्षक ) , दीपक हुडा , हरभजन सिंग , कृणाल पंड्या , शाहबाज नदीम , सिद्धार्थ कौल , शार्दुल ठाकूर , प्रसिध कृष्णा , पंकज राव . रेड ः पार्थिव पटेल ( कर्णधार , यष्टिरक्षक ) , शिखर धवन , मनीष पांडे , मयांक अगरवाल , केदार जाधव , इशांक जग्गी , गुरकीरत मान , अक्षर पटेल , अक्षय कर्नेवार , अशोक दिंडा , कुलवंत खेज्रोलिया , धवल कुलकर्णी , गोविंद पोदार .


ऑस्ट्रेलियाविरुद्धच्या पराभवाने आमचे डोळे उघडले आहेत . या मालिकेने आमच्या कमकुवत बाजूच दाखवून दिल्या . आमच्या मध्यमगती गोलंदाजांत अनुभवाचा अभाव आहे . तसेच फलंदाजीतही प्रकर्षाने सुधारणा हवी आहे , असे भारतीय कर्णधार मिताली राजने सांगितले . ऑस्ट्रेलियाविरुद्धच्या तीनही एकदिवसीय सामन्यात भारतास एकतर्फी हार पत्करावी लागली . यामुळे मिताली निराश झाली . आमच्या मध्यमगती गोलंदाजांना आंतरराष्ट्रीय लढतीचा पुरेसा अनुभव नाही , हेच दिसून आले . ऑस्ट्रेलियासारख्या चांगल्या संघाविरुद्ध काहीही सहजपणे गवसणार नाही . त्यासाठी भरपूर मेहनत घ्यावी लागणार आहे , असे मितालीने सांगितले . आम्ही दक्षिण आफ्रिकेत मालिका जिंकली होती ; मात्र ताकदवान ऑस्ट्रेलिया , इंग्लंडविरुद्धची मालिका कधीच सोपी नसेल . आपली ताकद कशात आहे , हे आपल्याला जाणून घ्यावे लागेल . ज्याद्वारे खेळाच्या अन्य भागांत जरी कमकुवत असलो तरी त्याची भरपाई करता येईल . नेमके हेच या मालिकेत घडले नाही , असेही तिने नमूद केले . ऑस्ट्रेलियाच्या फलंदाजाने किमान चांगल्या धावा केल्या . त्यांचे तळाचे फलंदाजही सहज खेळले . या टप्प्यातच आपण योजनेची अंमलबजावणी करू शकलो नाही . क्षेत्ररक्षक एका बाजूला आणि गोलंदाजी दुसऱ्या बाजूला असेल , तर चौकार स्वीकारावेच लागतील . - मिताली राज , भारतीय महिला क्रिकेट


भन्साळींच्या ‘पद्मावती’चा मुहूर्तच बहुधा चुकला असावा . चित्रपटातील मुख्य जोडी ठरली तरी नायिकेला नवरा ‘प्रतिष्ठित’ अभिनेता हवा म्हणून चित्रिकरणाचा शुभारंभ होत नव्हता . एकेक करत शाहीद कपूरची नावनिश्चिती झाल्यानंतर चित्रपट पुढे सरकेल म्हणायचा तर . . शाहीदला पाहूणा म्हणा , असा नवा हट्ट चित्रपटाचा दुसरा नायक रणवीर सिंग याने सुरू केला आहे . रणवीरच्या या हट्टाने भन्साळींची मात्र चांगलीच कोंडी झाली आहे . ‘पद्मावती’च्या कथेत महाराणी पद्मावती आणि तिच्याबद्दल अल्लाउद्दीन खिलजीला असणारे आकर्षण हा महत्त्वाचा भाग आहे . त्यामुळे या दोन्ही भूमिका दीपिका - रणवीर जोडीने कराव्या , अशी भन्साळींची इच्छा होती आणि त्या दोघांनी होकारही दिला . या भूमिकेमुळे रणवीर पहिल्यांदाच चित्रपटात खलनायकी भूमिका साकारणार आहे . मात्र या दोन व्यक्तिरेखांबरोबरच पद्मावतीचा पती रावल रतन सिंग याचीही तितकीच महत्त्वाची भूमिका आहे . महत्प्रयासानंतर भन्साळींनी या भूमिकेसाठी शाहीदला राजी केले . रावल रतन सिंगचे पत्नी पद्मावतीवर खूप प्रेम होते . त्यामुळे या चित्रपटात शाहीदलाही रणवीर इतकीच मोठी समांतर भूमिका आहे आणि नेमकी हीच गोष्ट रणवीरला मान्य नाही आहे . शाहीदची चित्रपटातील भूमिकेची लांबी कमी करून त्याला केवळ पाहुणा कलाकार म्हणून चित्रपटात ठेवावे , असा तगादा रणवीरने सुरू केला आहे . खरेतर , या चित्रपटाच्या सुरुवातीलाच रणवीरने भन्साळींकडे चित्रपटाची पटकथा मागितली होती . त्यावरून या दोघांचे संबंध आधीच ताणलेले होते . आता त्यात रणवीरच्या या आग्रहाची भर पडली आहे . मात्र शाहीदला इतक्या प्रयत्नानंतर राजी केल्याने आता त्याला पाहुणा कलाकोर म्हणून स्थान देणे शक्य नाही हे भन्साळींनाही ठाऊक आहे . शाहीद सध्या कारकिर्दीच्या उच्च स्तरावर आहे . त्यामुळे त्याने कुठल्याही चित्रपटात दुय्यम भूमिका घेण्याचा प्रश्नच येत नाही . रणवीरची मागणी मान्य केली तर शाहीद चित्रपट सोडणार आणि रणवीरने भूमिका सोडली तर खिलजीची खलनायची भूमिका करणारा चेहरा शोधणे जड जाणार , अशा दुहेरी पेचात सापडलेल्या भन्साळींनी अखेर आता दीपिकाची मदत घेतली आहे . दीपिकाने रणवीरशी बोलून हा प्रश्न सोडवावा , अशी गळ तूर्तास भन्साळींनी घातली आहे . मात्र हे प्रकरण धसास लागले नाही तर काय ? ही चिंता भन्साळींना सतावते आहे .


भारताविरुद्धच्या चौथ्या कसोटीत तिसऱ्या दिवसाचा खेळ अपुऱ्या प्रकाशामुळे थांबवण्यात आला . दिवसअखेर ऑस्ट्रेलियाने ६ बाद २३६ धावांपर्यंत मजल मारली . ऑस्ट्रेलियातर्फे सलामीवीर मार्कस हॅरिसने सर्वाधिक ७९ धावा केल्या . पण इतर कोणत्याही फलंदाजाला मोठी खेळी करता आली नाही . ऑस्ट्रेलियाचा कर्णधार टीम पेनदेखील केवळ ५ धावांवर तंबूत परतला . कुलदीप यादवने भन्नाट चेंडू टाकत त्याचा त्रिफळा उडवला . पहिल्या सत्रावर ऑस्ट्रेलियाचे वर्चस्व होते , तर दुसरे सत्र भारताने गाजवले . त्यामुळे तिसरे सत्र कोणाचे ठरते याकडे साऱ्यांचे लक्ष होते . तशातच तिसऱ्या सत्रात कुलदीपने अप्रतिम चेंडू टाकला . कर्णधार टीम पेनला तो चेंडू समजलाच नाही आणि चेंडू बॅट आणि पॅडच्या मधून जाऊन यष्ट्यांवर आदळला . दरम्यान , भारताने पहिला डाव ७ बाद ६२२ धावांवर घोषित केला . त्यानंतर सलामीवीर उस्मान ख्वाजा आणि मार्कस हॅरिस या जोडीने सावध सुरुवात करत संघाला ५० धावांचा टप्पा ओलांडून दिला . पण त्यानंतर उस्मान ख्वाजा ( २७ ) बाद झाला . दुसऱ्या सत्रात खेळपट्टीवर स्थिरावलेला हॅरिसदेखील बाद झाला . त्याने ७९ धावा केल्या . पाठोपाठ शॉन मार्श ८ धावांवर बाद झाला . चांगली सुरूवात मिळालेला लॅबसचेंज ३८ धावा करून माघारी परतला . नंतर ट्रेव्हिस हेड २० धावा करून बाद झाला . तर तिसऱ्या सत्रात पहिल्याच षटकात कर्णधार टीम पेन ( ५ ) तंबूत परतला . कुलदीप यादवने सर्वाधिक ३ बळी घेतले . सध्या हँड्सकॉम्ब २८ आणि कमिन्स २५ धावांवर नाबाद आहे .


मोहित चिल्लर आणि सुरेंद्र नाडी या कोपरारक्षकांचे पुनरागमन झाल्यावर प्रो - कबड्डीत पुन्हा एकदा हरियानाची ताकद स्पष्ट झाली . या दोघांना विकासची साथ मिळाली आणि हरियानाने गुरुवारी झालेल्या सामन्यात जयपूर पिंक पॅंथर्स संघाचा ३० - २६ असा पराभव केला . संथ झालेल्या पूर्वार्धात सामना फारसा रंगला नाही . एकमेकांवर कुरघोडी करण्याचे फारसे प्रयत्नही झाले नाहीत . त्यामुळे विश्रांतीला १२ - १२ अशी माफक बरोबरी राहिली होती . उत्तरार्धात मात्र हरियानाने हळूहळू आक्रमक खेळायला सुरवात केली . नाडा आणि विकासच्या पकडीतून जयपूरच्या चढाईपटूंना सुटता आले नाही . त्याच वेळी वझीर सिंगने आपली चढाईपटूची भूमिका तोख बजावताना दहा गुणांची कमाई केली . हरियानाच्या विजयाचे वैशिष्ट्य म्हणजे मोहित आणि नाडाच्या समावेशामुळे त्यांचे खेळाडू कमालीचे आत्मविश्वासाने खेळले . त्यातही विकासचा जोश बघता मोहितने एक वेळ विकासला कोपरारक्षकाची जबाबदारी दिली आणि तो त्याच्या हाताशी राहिला . जयूपरला पुन्हा एकदा जसवीर सिंगची उणिव भासली यात शंका नाही . उर्वरित कार्यक्रम लक्षात घेता त्याला विश्रांती देण्याचे संघाचे नियोजन असावे . पण , याचा फटका त्यांना बसला . त्याच्या गैरहजेरीत चढाईत हमखास गुण आणणाऱ्या चढाईपटूची कमतरता त्यांना जाणवली . त्यातच कर्णधार मनजित चिल्लरची नेहमीप्रमाणे मोक्याच्या वेळी घाई करण्याची चूक या वेळीही त्यांना महागात पडली . त्यामुळे पूर्वार्धात सामना ताणून खेळल्यानंतरही उत्तरार्धात त्यांना सामना गमवावा लागला . पाटणाचा पराभव घरच्या मैदानावरील अखेरच्या सामन्यात पाटणा पायरेट्सला पराभवाचा सामना करावा लागला . नितीन तोमर आणि रिशांक देवाडिगा यांच्या खोलवर चढायांनी पाटणाचा बचाव खिळखिळा केला आणि ४६ - ४१ असा विजय मिळविला . पाटणाचा प्रदीप नरवाल आणि यूपीचे नितीन तोमर , रिशांक देवाडिगा अशा चढाईपटूंमध्येच हा सामना रंगला . पूर्ण सामन्यात नोंद झालेल्या एकूण ८७ गुणांपैकी केवळ १४ गुण हे पकडीचे होते . यावरूनच या सामन्यात चढाया किती निर्णायक ठरल्या याचा अंदाज येईल . तोमरने १८ आणि देवाडिगाने ११ , तर प्रदीप नरवालने १३ गुण नोंदवले . म्हणजेच चढाईतील एकूण ७३ गुणांपैकी तब्बल ४२ गुण या तिघांचेच होते .


झिका विषाणूचा संसर्ग एकदा एखाद्या व्यक्तीला झाल्यानंतर पुन्हा त्याच व्यक्तीला संसर्गाची शक्यता कमी असते , असे नवीन संशोधनातून दिसून आले आहे . अमेरिकेतील कन्सास राज्यातील बायोझिक्युरिटी रिसर्च इन्स्टिटय़ूटचे स्टीफन दिग्ज यांच्या मते सध्या ज्या लोकांना झिका विषाणूची लागण होऊन गेली आहे त्यांना पुन्हा संसर्गाची शक्यता नाही . त्यामुळे जास्त लोकांना झिकाची लागण होऊन गेल्याने बऱ्याच लोकांना त्यापासून संरक्षण मिळेल . बायोझिक्युरिटी रिसर्च इन्स्टिटय़ूटमध्ये झिका विषाणू तयार करून विविध प्रयोगशाळांत त्यावर प्रयोग करण्यात आले . झिकाचा आरएनए रक्ताच्या प्लाझमात संसर्गानंतर एक दिवसाने दिसतो . मणक्यातील द्रव , वीर्य , योनीमार्गातील स्राव यातही त्याचे अस्तित्व दिसते . झिकाचा आरएनए रक्त व लघवीतून १० दिवसांत नष्ट होतो , तर लाळ व इतर द्रवांतून तीन आठवडय़ांत नष्ट होतो . झिका विषाणू संशोधनासाठी नवीन प्रारूपे तयार करण्यात आली असून झिकाचा आरएनए मेंदू तसेच स्त्री - पुरुषांच्या पुनरुत्पादक अवयवांच्या सापडला आहे . जर्नल नेचर मेडिसिन या नियतकालिकात हे संशोधन प्रसिद्ध झाले आहे . झिका विषाणू रक्तात कमी काळ तर इतर उतींमध्ये जास्त काळ असतो . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


‘बन मस्का’मधील लाघवी मैत्रयी आणि मैत्रयीला समजून घेणारा समंजस सौमित्र हे ‘बन मस्का’ या कार्यक्रमाचे मुख्य वैशिष्ठय . मैत्रयी आणि सौमित्र यांच्यात होणाऱ्या हलक्या फुलक्या भांडणाच्या प्रेमात आज अख्खी तरुणाई आहे . प्रेम करताना मैत्रेयीसारखी प्रेयसा आणि सौमित्रसारखा प्रियकर असेल तर आयुष्य कसे सेट असते असे सर्व प्रेमी युगलांना वाटत असतं . पण जेव्हा अशा प्रेमाला त्यांच्या घरच्यांचा विरोध होतो तेव्हा मात्र आपलेच आई बाबा आपल्याला शक्ती कपूरशिवाय कमी वाटत नाहीत आणि मग सुरु होतं ते घरातच मुघल ए आझम . आपल्या प्रेमाच्या नात्याला आपलेच घरचे विरोध करतात आणि मग एका वेगळ्याच प्रकारच्या युद्धाला सुरुवात होते आणि नंतर हे युद्ध कोणत्या पातळीला जाते हे कोणीही सांगू शकत नाही . असंच काहीसं ‘मुघल ए आझम’च वातावरण सध्या बन मस्का या कार्यक्रमात पाहायला मिळणार आहे . पण या वेळी “सलीम” आहे मैत्रयी , “अनारकली” आहे सौमित्र आणि दोन “अकबर” आहेत ते म्हणजे मैत्रयीचे आई बाबा . झालंय असं की मैत्रेयीचे आई बाबा म्हणजेच अनघा – चिन्मयी सुमित आणि अभय हे दोघेही पेश्याने डॉक्टर आहेत . त्यांचे स्वतःचे मुंबईमध्ये रुग्णालयही आहे . एकंदरीत मैत्रयीचे एक सुखवस्तू कुटुंब आहे . आपला सौमित्रसुद्धा डॉक्टर आहे पण होमिओपॅथीचा आणि मैत्रयीच्या आई बाबांच्या मते एवढे पुरेसे नाही . त्यांनी मैत्रयीला अतिशय लाडाने वाढवलंय . प्रत्येक सुट्टीत त्यांनी मैत्रयीला परदेशात नेलंय . तिचा प्रत्येक महागडा हट्ट पुरवला आहे . मैत्रयीने बोलण्याची खोटी , तिला जे हवे ते तिच्या आई बाबांनी तिला आणून दिलंय . आणि त्यांच्या मते सौमित्रने होमिओपॅथी डॉक्टर होण्याचा निर्णय घेतल्यामुळे तो जास्त पैसे नाही कमाऊ शकणार आणि त्यामुळे मैत्रयीला तो खूश ठेऊ शकणार नाही . त्यामुळेच त्यांनी सौमित्रला नकार दिला . मैत्रयीला खरं तर यातील कोणत्याच गोष्टींची पर्वा नाही . तिला केवळ सौमित्रशीच लग्न करायचे आहे . येणाऱ्या भागात आपल्याला मैत्रयीतील सलीम जागा होऊन आईबाबांच्या रूपातील अकबरशी युद्ध करेल की नांगी टाकेल हे कळेल . ही मजा बघण्यासाठी पहा बन मस्का रोज सोमवार ते शुक्रवार रात्री ८ वाजता केवळ झी युवावर .


जपानच्या महिला कुस्तीगीरांना हरवणे या जन्मात शक्य नाही , हे ऑलिंपिक ब्राँझपदक विजेत्या साक्षी मलिकचे वक्तव्य नवोदित कुस्तीगीर अंशूने खोटे ठरविले . तिने जपानच्या स्पर्धकास हरवून जागतिक कॅडेट कुस्ती स्पर्धेत सुवर्णपदक जिंकले . अथेन्सला सुरू असलेल्या या स्पर्धेत अंशूने ६० किलो गटात अंतिम फेरीत प्रवेश करीत सुवर्णपदकाच्या आशा उंचावल्या होत्या . तिने गतस्पर्धेत ब्राँझ जिंकले होते ; पण तिची लढत जपानच्या नाओमी रुईकेविरुद्ध होती . अंशूने पहिल्याच फेरीत गुण घेतला आणि त्यानंतर वर्चस्व कधीही गमावले नाही . तिने हुशारीने निर्णायक लढतीत २ - ० असा विजय मिळविला . अंशूची सुरवातच जबरदस्त होती . तिने पहिल्याच फेरीत रुमानियाच्या अमिना रोक्साना हिला तीस सेकंदातच चीतपट केले . त्यानंतर तिने रशियाच्या ॲनास्तासला पारोखिना हिला ६ - ३ ; तर उपांत्य फेरीत हंगेरीच्या एरिका बॉगनर हिला ८ - ० असे पराजित केले होते . सिमरन , मनीषा आणि मीनाक्षी यांनी ब्राँझ जिंकले . सिमरनने अमेरिकेच्या कॅटलीन ॲन वॉकर हिला तीन मिनिटांतच १० - ० असे हरवत ब्राँझपदक जिंकले . गतविजेत्या मनीषाचे सुवर्णपदक हुकले ; पण तिने ४६ किलो गटात ब्राँझ जिंकले . तिने या महत्त्वाच्या लढतीत स्पेनच्या ॲना मारिया टॉरेस हिला ३ - २ असे नमवले . मीनाक्षीने मारियाना ड्रॅगुतान हिला ६ - २ असे हरवून ५२ किलो गटातील ब्राँझपदक पटकावले . करुणाला मात्र ७० किलो गटात ब्राँझपदकाच्या लढतीत पोलंडच्या व्हिक्टोरिया चोलुजविरुद्ध हार पत्करावी लागली .


मुंबई : लग्नाचा सीझन आला की लगीनघाई जोरात सुरू होते . पण छोट्या पडद्यावर मात्र सतत लगीनघाई सुरू असते . काऱण नकटीचं लग्न कुठे ठरत नसल्यामुळे तिच्या घरचे सतत मुलगा पहात असतात . झी मराठीवर दिसणार्या नकटीच्या लग्नाला यायचं हं या मालिकेत आता सुबोध भावे हजेरी लावणार आहे . आजवर या मालिकेत अनेक कलाकारांनी हजेरी लावली आहे . स्वप्नील जोशी , प्रसाद ओक , ललित प्रभाकर अशा अनेकांनी या मालिके हजेरी लावली . पण कुणालाही नकटीशी लग्न करायचा मुहुर्त सापडेना . आता सुबोध भावे आपली इनिंग खेळणार आहे . सुबोधने सोशल मिडीयावर गेटअपसह फोटो टाकून ही बातमी जाहीर केली . मी लवकरच या मालिकेत येत असून पांढरा सदरा आणि जॅकेट घालून सुबोध या मालिकेत अवतरणार आहे . या आठवड्यात तो या मालिकेत दिसेल .


आईविषयी सर्वच लिहितात पण वडिलांबद्दल कुणीच काही लिहीत नाही , असे सर्वसामान्यांचे म्हणणे असते . रविवारी संपूर्ण जगात पितृ दिन अर्थात ‘फादर्स डे’ साजरा करण्यात येणार आहे . आपले अवघे आयुष्य स्वतःसाठी नव्हे तर कुटुंबासाठी खर्ची घालणारा ‘बाप’ माणसाच्या कर्तृत्वाला सलाम ठोकण्यासाठी हा दिवस साजरा केला जातो . प्रसिद्ध अभिनेता सागर कारंडे याने यावेळी त्याचं आणि त्याची मुलगी सई सोबतच हळुवार नातं ‘लोकसत्ता ऑनलाइन’शी शेअर केलं . मी ‘फादर्स डे’ किंवा ‘मदर्स डे’ अशा दिवसांना फार महत्त्व देत नाही . प्रेम , काळजी ही आयुष्यभर करण्याची गोष्ट असताना त्याला एका दिवसात मर्यादीत का ठेवा असा साधा विचार माझ्या मनात नेहमीच येतो . पण सईला प्रत्येक दिवसाची ओळख व्हावी यासाठी आम्ही प्रत्येक दिवस साजरा करतो . स्वातंत्र्य दिनापासून ते बालदिन , मातृदिन आणि पितृदिनही . यावेळीही माझी भावंडं आणि त्यांची मुलं असे सगळे रविवारी एकत्र भेटणार आहोत . एक छोटेखानी गेट टू गेदर होणार . घरात सगळी बच्चे मंडळी एकत्र आल्यावर जो कल्ला होतो तो पाहणं कोणत्याही आई - वडिलांसाठी सुखापेक्षा कमी नसतं . नुकतीच सई पहिलीत गेली . खरंतर सई आणि मी प्रेमाने बोलण्यापेक्षा भांडतोच जास्त . अर्थात यातंही प्रेमच दडलं आहे . मी शुटिंगवरुन कितीही वाजता आलो , अगदी पहाटे ३ किंवा ४ वाजता आलो तरी मी सईला झोपेतून उठवतो आणि थोडावेळ का होईना माझ्याशी गप्पा मारायला सांगतो . तिच्याशी बोलल्याशिवाय मी संपूर्ण दिवस राहूच शकत नाही . तेव्हा ती फार चिडचिड करते आणि परत झोपते . सकाळी उठल्यानंतर तू मला झोपेतून का उठवलंस असं म्हणत परत आमची मारामारी सुरू होते . हे आम्ही दिवसभरही करू शकतो . मला व्हिडिओ गेम खेळायला फार आवडतात . त्यात तिला वेगळा व्हिडिओ गेम खेळायचा असतो यावरून तर आमची फार भांडणं होतात मग ती रागाने बेडरूममध्ये जाऊन तिला आवडणारा व्हिडिओ गेम खेळत बसते . सई ८ महिन्यांची असताना तिला बऱ्याचदा फिट यायची . एकदा तर ती जगते की नाही याचीही शाश्वती नव्हती . ती पहिली तीन वर्षे आमच्यासाठी सर्वात कठीण होती . माझ्यातल्या पित्याची हाक परमात्म्याने ऐकली आणि माझी सई पूर्ण बरी झाली . तसे क्षण कोणाच्याही आयुष्यात येऊ नये . जे झालं ते झालं पण त्यानंतर मी सईच्या बाबतीत खूप पझेसिव्ह झालो . तिला कुठे लागत तर नाही ना याची आम्ही सगळेच काळजी घेतो . कित्येकदा नात्यांमध्ये काहीच बोलण्याचीही गरज नसते . कारण तुमच्या कृतीतूनच भावना व्यक्त होत असतात माझं आणि सईचं नातंही बहुधा असंच आहे . शब्दांकन - मधुरा नेरुरकर madhura . nerurkar @ indianexpress . com


भारताच्या कसोटी , एकदिवसीय आणि ट्वेन्टी - २० संघांच्या कर्णधारपदांचा महेंद्रसिंग धोनीने राजीनामा दिला . त्यानंतर काही दिवसांपूर्वी आयपीएलमधील रायझिंग पुणे सुपरजायंट्स संघाच्या नेतृत्वावरून पायउतार व्हावे लागले . त्यामुळे आता झारखंड संघाचे विजय हजारे करंडक स्पर्धेत नेतृत्व करताना धोनीची कसोटी असेल . शनिवारी झारखंडचा पहिला सामना कर्नाटकविरुद्ध ईडन गार्डन्सवर होणार आहे . दहा वर्षांपूर्वी धोनीच्या नेतृत्वाखाली भारताने ट्वेन्टी - २० विश्वचषक जिंकला होता . या संघातील रॉबिन उथप्पा कर्नाटकच्या संघात असून या दोघांमध्ये सरावापूर्वी चांगल्याच गप्पा रंगल्या होत्या . या दोघांनी एकमेकांसहित हास्यविनोद केला आणि त्यानंतर आपल्या संघासह सरावासाठी सज्ज झाले . धोनीच्या नेतृत्वाखालील झारखंडच्या संघात गुणवान युवा खेळाडूंचा भरणा आहे . सौरभ तिवारी , इशांक जग्गी आणि इशान किशन यांनी सय्यद मुश्ताक अली ट्वेन्टी - २० स्पर्धेत चमकदार कामगिरी केली होती . कर्नाटकचे कर्णधार मनीष पांडे असून तो धोनीविरुद्ध खेळण्यासाठी उत्सुक आहे . कर्नाटकच्या संघात उथप्पा आणि स्टुअर्ट बिन्नीसारखे नावाजलेले खेळाडू आहेत . त्याचबरोबर स्थानिक सामन्यांमध्ये सातत्याने नेत्रदीपक कामगिरी करणारा मयांक अगरवालवर साऱ्यांच्या नजरा असतील .


बॉलिवूड बादशहा शाहरुख खान आणि ‘रईस’चीपूर्ण टीम सध्याच्या घडीला गडगंज श्रीमंत झाली आहे म्हणायला हरकत नाही . बॉक्स ऑफिसवर ‘रईस’ चित्रपटाने केलेली दमदार कमाई पाहिल्यानंतर शाहरुखसह रईस टीम खऱ्या अर्थाने श्रीमंत झाल्याचे काणीही मान्य करेल . या चित्रपटाने १०० कोटीपेक्षा अधिक कमाई करत बॉक्स ऑफिसवर सर्वाधिक कमाई करणाऱ्या चित्रपटामध्ये स्थान मिळविले आहे . चित्रपटाला प्रेक्षकानी भरभरुन दिलेल्या प्रतिसादाबद्दल सध्या शाहरुख आभार मानताना दिसत आहे . ज्याप्रमाणे शाहरुखने चित्रपटाच्या प्रमोशनसाठी भटकंती केली होती अगदी तशीच भटकंती सध्या तो यश मिळाल्यानंतरही करताना दिसते . प्रेक्षकांनी दाखविलेल्या प्रेमाबद्दल त्यांचे आभार मानण्यासाठी शाहरुख वेगवेगळ्या शहरातील चाहत्यांच्या भेटी देताना दिसते . ‘रईस’ चित्रपटाला मिळणाऱ्या प्रतिसादाच्या पार्श्वभूमीवर शाहरुखने नुकताच गुजरात दौरा केला . यावेळी शाहरुखने काही महिलांचीही भेट घेतल्याचे पाहायला मिळाले . ज्यामध्ये त्याने स्वयंसेवक महिला संघटनेच्या महिला चाहत्यावर्गाला आवर्जून भेट दिली . या भेटीत ७० वर्षाच्या वृद्ध महिला चाहतीचे शाहरुखने अनोख्या अंदाजात आभार मानले . तूला कधीही विसरु शकणार नसल्याचे सांगण्यासाठी शाहरुखने या महिलेसमोर त्याच्या ‘जब तक है जान . . ’ चित्रपटातील संवाद फेकीने मनं जिंकण्याचा प्रयत्न केला . आजीबाईंना जब तक जान . . ही ओळ ऐकवताना गुडघ्यावर बसून शाहरुखने प्रेम व्यक्त केले . शाहरुखचा हा अनोखा अंदाज पाहून ही महिला चांगलीच भारावून गेल्याचे दिसले . शाहरुखच्या चाहत्यांमध्ये फक्त १५ वर्षाच्या तरुण - तरुणाईचाच समावेश नाही . तर ७० वर्षाची आजीबाई देखील शाहरुखच्या चाहत्यांच्या यादीत आहे . याची प्रचिती गुजरातमधील या दृश्याने येते . यापूर्वी शाहरुख खानच्या पुणे दौऱ्याची देखील चांगलीच चर्चा रंगली होती . पुण्यातील सिम्बायोसिस कॅम्पसमध्ये शाहरुख तरुणींच्या गराड्यात दिसला होता . सिम्बायोसिसच्या कॅम्पसमधील तरुणींसोबतचा एक सेल्फी चांगलाच व्हायरल झाला होता . शाहरुखच्या सेल्फीमध्ये अनेक तरुणींसोबत हिरव्या रंगाचा ड्रेस परिधान करुन उभी असणारी तरुणीने नेटीझन्सना घायाळ केले होते . नेटीझन्संनी शाहरुखच्या या फोटोवर अनेक प्रतिक्रिया नोंदविल्याचेही पाहायला मिळाले . कोणी या तरुणीला सौंदर्यवतीची उपमा देताना दिसले . तर कोणी तिची तुलना चक्क मॉडेलसोबत करताना दिसले . या सेल्फीतील आकर्षणाचा केंद्रबिंदू ठरलेल्या सौंदर्यवती तरुणीच्या संदर्भात शाहरुखने देखील ट्विटरच्या माध्यमातून टीपण्णी केली होती .


एरिन नगरवाला प्रशाला आयोजित सोळा वर्षांखालील गटाच्या प्रिन्सिपॉल एन . डी . नगरवाला स्मृती करंडक आंतरशालेय सोळा वर्षांखालील गटाच्या फुटबॉल स्पर्धेत मुलींच्या गटात तनया मानेने केलेल्या निर्णायक गोलच्या जोरावर उरुळी कांचनच्या एंजल्स प्रशालेने वाकडच्या इंदिरा इंटरनॅशनल प्रशालेचा पराभव केला . कल्याणीनगर येथील एरिन नगरवाला प्रशालेच्या मैदानावर सुरू झालेल्या या स्पर्धेतील एंजल्स आणि इंदिरा इंटरनॅशनल या सामन्यात दोन्ही संघांतील खेळाडूंनी जोरदार खेळ केला . खेळाच्या तेराव्या मिनिटास एंजल्सच्या तनया मानेने पूजा म्हस्केच्या पासवर केलेला गोल निर्णायक ठरला . मुलांच्या गटात अभिषेक सूर्यवंशीने हॅटट्रिकसह सर्वाधिक सात गोल नोंदविताना केलेल्या जोरदार खेळाच्या जोरावर जे . एन . पेटिट प्रशालेने मातोश्री प्रशालेवर अकरा गोलच्या फरकाने मोठा विजय मिळविला . या लढतीत जे . एम . पेटिटच्या खेळाडूंचे पूर्ण वर्चस्व होते . त्यांनी पहिल्या मिनिटापासूनच वेगवान खेळ करीत गोल नोंदविले . त्यांच्या अभिषेक सूर्यवंशीने ( १ , ८ , १५ , १६ , २० व २१ व २४ वे मिनीट ) अथर्व लोणकर , क्षितिज नांदगुरे , मिहीर तुपे , निराज चव्हाणने दिलेल्या पासवर हॅटट्रिकसह तब्बल सात गोल केले . या स्पर्धेत हॅटट्रिक करणारा तो पहिलाच खेळाडू ठरला आहे . अभिषेक सूर्यवंशीशिवाय वेदांत मुठेकरने ( ४ व २१ वे मिनीट ) प्रणव ढगेच्या पासवर दोन ; तर प्रणव ढगे व निरज चव्हाणने प्रत्येकी एक गोल केला . लोणी काळभोरच्या एंजल्स प्रशालेने फुलगावच्या नेताजी सुभाषचंद्र बोस सैनिकी शाळेचा ( एनएसबी ) टायब्रेकमध्ये ६ - ४ अशा फरकाने पराभव केला . या लढतीत दोन्ही संघांतील खेळाडूंनी अतिशय वेगवान खेळ केला . खेळाच्या नवव्या मिनिटास एंजल्स प्रशालेच्या ओंकार नवलेने फ्री किकद्वारा गोल करून संघाचे खाते उघडले . तेराव्या मिनिटास एनएसबीच्या रोहित आक्रने प्रतीक कदमने दिलेल्या पासवर गोल करून बरोबरी साधली . त्यानंतर २०व्या मिनिटास एंजल्सच्या प्रथमेश काळभोरने ओंकार गुंजाळने दिलेल्या पासवर दुसरा गोल केला ; तर २१ व्या मिनिटास एनएसबीच्या अथर्व दहीफळेने अजय पवारच्या पासवर गोल करून २ - २ अशी बरोबरी केली . निर्धारित वेळेत सामना २ - २ असा बरोबरीत सुटल्याने घेण्यात आलेल्या टायब्रेकमध्ये एंजल्स प्रशालेच्या ओंकार नवले , ओंकार गुंजाळ , प्रथमेश काळभोर व संग्राम काळभोर यांनी गोल केले . एनएसबीकडून अथर्व दहीफळे व रोहित आक्रे हे दोघेच गोल करू शकले . त्यांचे ओंकार तोडकर व ऋग्वेद खत्री गोल करण्यात अपयशी ठरल्याने त्यांना पराभूत व्हावे लागले .


वादग्रस्त वक्तव्यांमुळे चर्चेत राहणारी राखी सावंत गेल्या काही दिवसांपासून या ना त्या कारणामुळे चर्चेत येत आहे . नुकतच राखीने हरियाणातील झालेल्या रेसलिंग स्पर्धेत हजेरी लावली होती . मात्र या खेळात राखीला दुखापत झाली असून तिला थेट रुग्णालय गाठावं लागल्याचं समोर आलं आहे . हरियाणातील पंचकुला येथे कॉन्टिनेंटल रेसलिंग इंटरनॅशनल ( सीडब्ल्यूई ) बॅनरखाली रेसलिंगच्या बिग फाईटचं आयोजन करण्यात आलं होतं . या स्पर्धेत राष्ट्रीय आणि आंतरराष्ट्रीय महिला कुस्तीपटूंनी सहभाग घेतला होता . या स्पर्धेत राखीने विजयी महिला कुस्तीपटूला आव्हान करत तिच्याशी दोन हात करण्याचा प्रयत्न केला . मात्र राखीला हे आव्हान चांगलंच महागात पडलं असून विदेशी महिला कुस्तीपटूने राखीला धोबीपछाड केलं आहे . आयोजित केलेल्या स्पर्धेत विदेशी कुस्तीपटू रैवलने फाईट जिंकल्यानंतर ‘कुण्या भारतीय महिलेत हिंमत असेल तर तिने माझ्याशी लढावे’ , असं ओपन चॅलेंज दिले . तिचं हे चॅलेंज ऐकताच राखीने तिला प्रतिआव्हान देत ‘तुझ्यात दम असेल तर तू माझ्यासारखं नाचून दाखव’ असं सांगितलं . त्यानंतर राखीने डान्स करण्यास सुरुवात केली . मात्र तिचा डान्स पाहत असताना अनेकांनी राखीला चीअरअप करत रैवलनला ठेंगा दाखवत चिडवले . हा राग मनात धरत रैवलनने राखीला हवेत उचलून जोरात जमिनीवर आपटलं . दरम्यान , जमिनीवर जोरात आपटल्यामुळे राखीच्या पाठीत आणि पोटात असह्य वेदना होऊ लागल्या त्यामुळे तिला रुग्णालयात दाखल करावं लागल्याचं सांगण्यात येत आहे . ‘राखीने कुस्तीपटू रैवलला डान्ससाठी आव्हान दिले . त्यानंतर प्रेक्षकांच्या प्रतिक्रिया पाहून रैवलला अचानक राग अनावर झाला आणि तिने राखीला उचलून खाली आपटले . मात्र आता राखीची प्रकृती ठीक असल्याचं’ , आयोजक समितीचे सदस्य बलवान यांनी सांगितले


रेडमी नोट ३ च्या यशानंतर ‘शिओमी’ने काही महिन्यांपूर्वीच रेडमी नोट फोर लाँच केला होता . स्वस्त , सुंदर , टिकाऊ या तीन गुणांमुळे या फोनला भारतीय बाजारपेठेत तुफान प्रसिद्धी लाभली . हा फोन खरेदी करायचा झालाच तर अनेकदा ‘ऑउट ऑफ स्टॉक’ असा मेसेज स्क्रिनवर दिसतो . पण जर तुम्हाला हा फोन खरेदी करायचा आहे तर आज चांगली संधी आहे . कारण फ्लिपकार्टवर आज दुपारी बारा वाजल्यापासून या फोनवर वेगवेगळ्या ऑफर्स असणार आहे . ज्यात एका ऑफरनुसार तुम्ही हा फोन फक्त ९९९ रुपयांना देखील खरेदी करू शकता . इएमआय , एक्सचेंज आणि बायबॅक अशा वेगवेगळ्या ऑफर्स या फोनवर देण्यात आल्यात . रेडमी नोट ४ वर पहिल्यांदाच फिल्पकार्टने १२ हजार रुपयांपर्यंतची एक्स्चेंज ऑफर दिलीये . म्हणजेच एखाद्या ग्राहकाला या ऑफरचा पूर्ण लाभ मिळाल्यास हा फोन ते फक्त ९९९ रुपयांतही खरेदी करू शकतात . याशिवाय बायबॅक गॅरंटीही देण्यासाठी आली आहे पण याचा लाभ घेण्यासाठी ग्राहकांना २४९ रुपये जास्त द्यावे लागतील . ५ . ५ इंचांचा फुल एचडी डिस्प्ले असलेला हा फोन २GB / ३२GB रॅम , ३GB / ३२GB , ४GB / ६४GB अशा तीन प्रकारात उपलब्ध आहे . – २GB / ३२GB रॅम फोनवर ४ हजार रुपयांची बायबॅक गॅरंटी देण्यात आली – ३GB / ३२GB रॅम फोनवर ४ , ५०० रुपयांची बायबॅक गॅरंटी देण्यात आली – ४GB / ६४GB रॅम फोनवर ५ , २०० रुपयांची बायबॅक गॅरंटी देण्यात आली – या व्यतिरिक्त रेडमी नोट ४ खरेदी केल्यानंतर Mi2 एअर प्युरिफायरवर ग्राहकांना ५०० रुपयांची अतिरिक्त सूट मिळणार आहे . शिओमीने रेडमी नोट ४ मध्ये स्नॅपड्रॅगॉनचा ६२५ ऑक्टा कोर हा प्रोसेसर आणि अड्रिनो ५०६ हा जीपीयू वापरला आहे ज्यामुळे तुम्ही तुमच्या मोबाइलमधील गेम्स अधिक चांगल्या प्रकारे आणि विनाअडथळा खेळू शकता तसेच नेहमीच्या वापरातील लहान , मोठे अॅपसुद्धा सहज वापरू शकता . या प्रोसेसरचे वैशिष्टय़ असे की हा खूप कमी वीज वापरतो , ज्यामुळे कमी बॅटरीचा उपयोग होतो आणि तुम्ही तुमच्या मोबाइलचा वापर अधिक काळ करू शकता . शिवाय यात ४१०० एमएएचची बॅटरी देण्यात आली आहे , त्यामुळे एकदा मोबाइल चार्ज केल्यानंतर एक ते दीड दिवस सहज वापरू शकता . ‘रेडमी नोट फोर’मध्ये दोन सिमकार्डची सुविधा आहे . परंतु एका वेळी दोन सिम कार्ड किंवा एक सिम कार्ड आणि एक मेमरी कार्ड वापरू शकता . यात तुम्ही मेमरी कार्डच्या साह्याने स्टोरेज १२८ जीबीपर्यंत वाढवू शकता . ‘रेडमी नोट फोर’मधे मागील बाजूस १३ मेगापिक्सेल कॅमेरा देण्यात आला आहे .


भारतीय वंशाच्या संशोधकांनी डेंगूचे भाकीत दोन ते तीन आठवडे आधीच अचूकपणे वर्तवणारी हॉटलाइन विकसित केली आहे . सार्वजनिक आरोग्य व्यवस्थेच्या हॉटलाइनवर येणाऱ्या नागरिकांच्या तक्रारींचे विश्लेषण करून त्यांनी यंत्रणा विकसित केली आहे . साथीच्या आजारांच्या धोका आधीच ओळखण्यात अपयश आल्याने विकसनशील देशांमध्ये दर वर्षी हजारो जण दगावतात . त्यामुळे ही यंत्रणा फायदेशीर ठरेल असे न्यूयॉर्क विद्यापीठातील लक्ष्मीनारायणन सुब्रमणियन यांनी स्पष्ट केले . आमचे हे तंत्र सार्वजनिक आरोग्य व्यवस्थेत काम करणाऱ्या अधिकाऱ्यांना उपयुक्त ठरेल असा विश्वास त्यांनी व्यक्त केला . दूरध्वनी यंत्रणेच्या आधारे आजार शोधण्याच्या या पद्धतीमुळे दोन ते तीन आठवडे आधीच भाकीत केल्याने साथीच्या आजारांचा धोका कमी करता येऊ शकतो . सार्वजनिक आरोग्य व्यवस्थेच्या हॉटलाइनवर येणारे फोन लक्षात घेऊन प्रत्येक भागात किती रुग्ण आहेत याचा आढावा घेऊन हा अंदाज वर्तवता येतो असे संशोधकांनी सांगितले . प्रत्येक भागात जाऊन नमुने गोळा करण्यापेक्षा आलेल्या तक्रारींच्या आधारे व त्यावर लोकांकडून मिळालेला प्रतिसाद पाहता हा तपशील वापरून संभाव्य आजार रोखण्यासाठी उपयोगी पडतो असे पाकिस्तानमधील पंजाब माहिती तंत्रज्ञान मंडळाचे अध्यक्ष उमर सैफ यांनी सांगितले . विकसनशील देशांमध्ये अशा हॉटलाइन महत्त्वाच्या ठरतात , असे त्यांनी स्पष्ट केले . अशा स्वरूपाचा आगाऊ इशारा दिल्यास शहर किंवा त्या संबंधित गावाला उपाययोजना करणे शक्य होईल असे न्यूयॉर्क विद्यापीठातील नबील अब्दुर रहमान यांनी स्पष्ट केले . न्यूयॉर्क विद्यापीठातील संशोधकांनी २०११ मध्ये आलेल्या साथीच्या आजारानंतर आरोग्य विषयक हॉटलाइनवर आलेल्या तीन लाख फोनच्या आधारे हे भाकीत वर्तवले . त्याचे अंदाज मिळतेजुळते होते . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


सरत्या वर्षात अनेक नव - नवीन स्मार्टफोनने लोकांच्या मनावर गारूड घातले . शाओमी रेडमी नोट ६ प्रो पासून मोटो वन पर्यंत अनेक स्मार्टफोन या वर्षात बाजारात आले . यापैकी काही मोजक्याच मिड रेंज स्मार्टफोनचा बाजारात बोलबाला पाहायला मिळला . यावेळी सामन्यांच्या खिशाला परवडणऱ्या स्मार्टफोनने बाजारावर आपली छाप सोडली . १ – आसुस जेनफोन मॅक्स प्रो एम ३ : आसुस कंपनीने नुकतेच जेनफोन मॅक्स प्रो एम २ स्मार्टफोन बाजारात आणले आहे . यामध्ये ६६० स्नॅपड्रॅगन ६६० प्रोसेसर , ६ जीबी रॅम व ६४ जीबी स्टोरेज देण्यात आले आहे . याशिवाय ५००० एमएएचची शक्तीशाली बॅटरी देण्यात आली आहे . स्मार्टफोनमध्ये गोरिल्ला ग्लास ६ प्रोटेक्शन देखील आहे . १२ मेगापिक्सल व ५ मेगापिक्सल डुअल रिअर कॅमेरा व १३ मेगापिक्सल फ्रंट कॅमेरा देण्यात आला आहे . सर्वसमावेश अशा या स्मार्टफोनची किंमत १६ , ९९९ रुपये इतकी आहे . २ – हॉनर प्ले : बाजारात आलेला हॉनर प्ले स्मार्टफोन देखील लोकांच्या पसंतीवर खरा उतरत आहे . किरीन ९७० प्रोसेसरवर चालणाऱ्या या स्मार्टफोनमध्ये ४ जीबी रॅम व ६४ जीबी स्टोरेज देण्यात आले आहे . मोबाईलला ३७५० एमएएच बॅटरी देण्यात आली आहे . ६ . ३ इंचच्या नॉच डिस्प्लेसोबत येणाऱ्या या स्मार्टफोनची किंमत १६ , ९९९ रुपये आहे . ३ – रियलमी २ प्रो : ३५०० एमएएच बॅटरी व ८ जीबी रॅम सोबत येणाऱ्या रियलमी २ प्रो ची देखील बाजारात चांगलीच मागणी आहे . या फोनमध्ये स्नॅपड्रॅगन ६६० प्रोसेसर देण्यात आले आहे . १६ मेगापिक्सल व २ मेगापिक्सल डुअर व १६ मेगापिक्सल फ्रंट कॅमेरा असलेल्या स्मार्टफोनची किंमत १३ , ९९० रुपये इतकी आहे . ४ – वीवो व्ही ९ प्रो : या स्मार्टफोनमध्ये ६ जीबी रॅम व ६४ जीबी स्टोरेज देण्यात आले आहे . ३२६० एमएएचची बॅटरी व ६ . ३ इंचाचा नॉच डिस्प्ले या फोनला देण्यात आला आहे . कंपनीने फ्रंट १६ मेगापिक्सल आणि १३ प्लस २ मेगापिक्सलचा डुअल रिअर कॅमेरा दिला आहे . कंपनीने या मोबाईलची किंमत १७ , ९९० इतकी ठेवली आहे . ५ – शाओमी रेडमी नोट ६ प्रो : शाओमीचे स्मार्टफोन चालू वर्षात सर्वाधिक लोकप्रिय ठरले आहेत . कमी किंमत व भरपूर फिचर मुळे लोकांना हा मोबाईल पसंद पडल्याचे दिसून येत आहे . रेडमी नोट ६ प्रोला ६ . २६ इंचाचा मोठा नॉच डिस्प्ले देण्यात आला आहे . ४००० एमएएच बॅटरी व स्नॅपड्रॅगन ६३६ प्रोसेसर सोबत येणाऱ्या या स्मार्टफोनमध्ये ६ जीबी रॅम व ४ जीबी रॅम असे दोन पर्याय देण्यात आले आहेत . १२ मेगापिक्सल व ५ मेगापिक्सल डुअल रिअर कॅमेरा देण्यात आला आहे . २० मेगापिक्सल व २ मेगापिक्सलच्या फ्रंट कॅमेरासोबत येणाऱ्या स्मार्टफोनची किंमत १५ , ९९९ इतकी आहे .


बॉलीवूडमध्ये ७० - ८० चे दशक आपल्या सौंदर्याने आणि अभिनयाने गाजवणा - या अभिनेत्री म्हणजे नीतू सिंग . रिधीमा कपूर ( वय ३६ ) आणि रणबीर कपूर ( वय ३४ ) या दोन मुलांच्या त्या आई आहेत . पण , ५८ वर्षीय नीतू सिंग यांचा उत्साह जणू काही २५ वर्षाच्या मुलीप्रमाणेच असल्याचे सध्या दिसतेय . नीतू यांनी त्यांच्या आरोग्याकडे लक्ष देण्याचे ठरवले असून त्या सध्या वजन कमी करण्यासाठी व्यायामाकडे वळल्या आहेत . असे आम्ही म्हणत नाही आहोत , तर नीतू यांनी शेअर केलेला व्हिडिओच हे दाखवून देत आहे . नीतू यांनी त्यांच्या इन्स्टाग्राम अकाउंटवर जीममधील वर्कआउटचा व्हिडिओ शेअर केला आहे . या व्हिडिओत त्या टीआरएक्सवर व्यायाम करताना दिसतात . आपली सर्व शक्ती त्या व्यायामासाठी लावत असल्याचे या व्हिडिओत पाहावयास मिळते . ट्रेनरचे ५०पर्यंत आकडे पूर्ण होईपर्यंत त्या काटेकोरपणे आणि न थांबता व्यायाम करत असल्याचे यात दिसते . सदर व्हिडिओ शेअर करत नीतू यांनी त्याला एक कॅप्शनही दिले आहे . त्यांनी लिहलेय की , आव्हानांचा सामना करणं हेच खरं आयुष्य असतं . माझा काउन्ट ५० आहे आणि तुमचा… . चला जगाला आणखी आरोग्यदायी बनूया . या कॅप्शनला त्यांनी आव्हान ( # dare ) , टीआरएक्स नीतू चॅलेंज ( # trxkneetuckchallange ) हे हॅशटॅग्स दिले आहेत . नीतू यांचा हा व्हिडिओ खरंच प्रेरणादायी असून जीममध्ये जाण्यासाठी तुमच्यात नक्कीच उत्साह निर्माण करेल . १९६६ साली प्रदर्शित झालेल्या ‘दस लाख’ या चित्रपटामध्ये नीतू यांनी बाल - कलाकार म्हणून काम केले होते . त्यानंतर त्यांनी आजवर ६० पेक्षा अधिक बॉलिवूड चित्रपटांमध्ये नायिकेच्या भूमिका केल्या आहेत . ऋषी कपूरसोबत त्यांची जोडी बॉलीवूडमध्ये प्रसिद्ध होती . नंतर रुपेरी पडद्यावरील या जोडीने ख - या आयुष्यातही एकत्र येण्याचा निर्णय घेतला . नीतू आणि ऋषी यांनी १९८० साली विवाह केला . त्यानंतर १९८३ सालापासून त्यांनी अभिनयाला अर्धविराम दिला . २००७ सालापासून त्या पुन्हा लहान - मोठ्या भूमिकांमधून चित्रपटांत चमकल्या . २०१३ साली आलेल्या ‘बेशरम’ या चित्रपटात त्या शेवटच्या रुपेरी पडद्यावर दिसल्या . या चित्रपटात ऋषी कपूर आणि त्यांचा मुलगा रणबीर कपूर यांच्यासोबत त्यांनी काम केले होते .


लोहचुंबकाचं एक वैशिष्ट्य असतं . दोन लोहचुंबक जवळ आणले असता , समान ध्रुव असलेल्या बाजू एकमेकांना विरोध करतात तर विरुद्ध ध्रुव असलेल्या बाजू एकमेकांना चिकटतात . Opposite Poles Attracts , Similar Poles Repel , असं ते तत्व आहे . गंमत म्हणजे काहीसं असंच स्त्री – पुरूषांना लागू होतं . नैसर्गिक रचनेचा भाग म्हणून , सृष्टी वाढण्यासाठी प्रजोत्पादनाच्या मुख्य हेतूसाठी स्त्री – पुरूषांमध्ये परस्पर आकर्षण होणं आवश्यक आहे . हाच हेतू साध्य करण्यासाठी की काय न कळे निसर्गानं स्त्री – पुरुषांना अनेक बाबतीत लोहचुंबकासारखं विरुद्ध ध्रुवाचं किंवा अपोझिट पोल्सचं बनवलंय की काय अशी शंका यावी . प्रणयाराधनाचा सुरुवातीचा काही काळ वगळता जर जोडप्यांचं सगळ्या गोष्टींवर एकमत होत असेल तर दोनच शिक्के बसतात , एकतर नशीबवान आहे किंवा ‘नाटकी’ . कारण स्त्री – पुरूषांचं प्रदीर्घकाळ पटू शकेल , वाद – विवाद होणारच नाहीत ही शक्यताच सहजासहजी कुणाच्या पचनी पडत नाही . अगदी नेहमीच्या संवादांमध्ये नी प्रसंगांमध्ये ती व तो कसे वेगळे आहेत , हे दिसतं . विषय सिनेमा बघण्याचा आता , साधं एखादा सिनेमा बघायचं ठरलं की ती म्हणते चल उद्या जाऊया का ? तो म्हणतो , चार दिवसांनी गेलो तर ? ती म्हणते चार दिवसांत असा काय मोठा फरक पडणारे ? तो म्हणतो… अगं म्हणजे सिनेमा चांगला आहे की नाही ते चारचौघांकडून कळेल , आणि नंतर तिकिटांचे दर पण कमी होतात . थोडं डोकं वापर ना ? ‘ती’ला जगात सगळ्यात जास्त कसला राग येत असेल तर डोकं काढल्याचा… सिनेमाचा मूड आलाय तर लगेच जायचं , मग तिथं हा बाकिचा विचार येतोच कुठे ? त्यात पैसे वाचवायचे असतील तर मित्रांबरोबर पार्ट्या झोडायला बरे पैसे असतात… ऑफिसच्या ‘कंपनी’बरोबर पबमध्ये हजारो रुपये ‘फुकट’ जात नाहीत , तर ते सोशल नेटवर्किंग असतं , मात्र माझ्याबरोबर 100 रुपये तिकिटाला जास्त लागले तर ते फुकट गेले…विषय पार भरकटतो आणि सगळं मुसळ केरात… आता , त्याच्यासाठी विषय सुरू झाल्या झाल्या कमीतकमी पैशात ते ही चांगला असेल तरच सिनेमा बघणं असतं . तर तिच्या मनात छान नटून नवऱ्याबरोबर किंवा प्रियकराबरोबर जायचं , मैत्रिंणींना वेळ नाही , त्याच्याबरोबर जातेय असं उगाच सांगायचं . जेवायला घरी येणार नाही , बाहेरच खाऊ , काय मागवू अशा विचारात रममाण व्हायचं… न झालेल्या कष्टांमधून शीण म्हणून सिनेमा बघायचा असतो त्याच्याबरोबर . विषय लग्नाच्या नियोजनाचा अॅरेंज असो वा लव्ह लग्न करायचं एकदा ठरल्यानंतर ते पार पडेपर्यंतचा काळ म्हणजे खरंतर स्त्री – पूरूषांना त्या दोघांमधला फरक ओळखण्यासाठीचा सुवर्णकाळ आहे . गोडीगुलाबी संपलेली असते आणि चोख व्यवहाराला सुरूवात होणार असते… ती म्हणते चला एकदाचा लाभला मुहूर्त लग्नाचा . ए या रविवारी हॉल बघायला जाऊया का ? तो म्हणतो या रविवारी नको… भारत – ऑस्ट्रेलिया मॅच आहे . ती म्हणते किती वाजता आहे . तो म्हणतो दुपारी सुरू होईल अडीच वाजता . हां मग जाऊ ना सकाळी . दोन – तीन हॉल बघून होतील ना . . ए सॉरीच हं… गाडी सर्विसिंगला टाकायचीय . अरे ती नंतर टाक ना कधीतरी . आपण जाऊचया हॉल बघायला . जाऊच या वगैरे नाही हां . गॅरेजमधून मोकळा झालो लवकर तर फोन करतो . किती अर्ध्या तासात होईल ना ? काय अर्धा तास फक्त… . आयुष्यात एकदाच आपण लग्न करणार , त्यालाही तुला वेळ नाही , फक्त अर्धा तास आहे… . तसं नाही गं… विचारलं आपलं . पहिलंच लग्न आहे ना ? दोघंही आपलं नवीन नवीन असल्यामुळे हसण्यावारी नेतात… पण संवादाची गाडी कशी जाणारे याची दिशा मात्र निश्चित असते… मग कपडे खरेदी असो , कुणाकडे समारंभांना जायचं असो वा अगदी मुलांना कुठल्या शाळेत घालायचं हे ठरवायचं असो… जसे जसे संबंध जुने होत जातात तशी तशी शस्त्रांना धार आलेली असते , अनुभवानं नाजूक जागा माहित झालेल्या असतात आणि सगळ्यात महत्त्वाचं म्हणजे , वाद - विवादापलीकडे हे फार जाणार नाही याचीही कुठेतरी खात्री पटलेली असते . एक रविवार मिळतो तर जरा टी - शर्ट जीन मध्ये जावं असं त्याचं मत , तर कितीही उकडत असलं तरी सिल्कची साडी नेसल्यामुळे तिला मॅचिंग कुर्ता पायजमा घालावा हा तिचा हट्ट… आमची आख्खी पिढी मराठीत शिकली नी सध्या अमेरिकेत आयटीमध्ये आहे , काय अडलंय असं एकाचं मत… तर काळ बदललाय असं दुसऱ्याचं . अरे उशीर का झाला ? आई आली होती… या प्रश्नाला रेल्वे मी नाही चालवत हे उत्तर… तुम्ही अर्ध्या तासापूर्वी भेटलेल्या मैत्रिणीशी फोनवर इतकं काय बोलता ? या प्रश्नाला तुझ्या आईशीही मीच बोलते , तू नाही हे उत्तर… उद्या सुट्टी घे ना , मला बरं वाटत नाहीये . डॉक्टरकडे जाऊया . . यावर काम कोण माझे पिताश्री करतील का ? हा प्रश्न… यावर सिमला कुलू मनालीला 10 दिवस गेलो असताना कुणी केलं ? हा प्रतिप्रश्न… हा प्रश्नोत्तरांचा खेळ कधीही न संपणारा आहे . कारण क्रिकेट खेळत असलेल्या एका माणसाशी दुसरा बुद्धीबळ खेळायला लागला तर खेळ कसा होणार… जे काय होईल त्याला खेळखंडोबाच म्हणावं लागेल . . पण हे निरंतर सगळ्या समाजांमध्ये थोडाफार चालीरीतींचा फरक वगळता चालत आलेलं आहे . आता हे असं का होतं ? बरं होतं ते होतं… सगळ्यांचं असंच का होतं ? थोडेफार तपशील वगळता , ती व तो मधला फरक सगळीकडे असाच का दिसतो ? मानसशास्त्रज्ञांच्या मते याला म्हणे शास्त्रीय कारण आहे . माणूस हा सगळ्यात प्रगल्भ आहे म्हणजे काय तर माणसाचा मेंदू सर्वाधिक विकसित आहे . त्यातही फक्त माणसामध्ये फ्रंटल लोब म्हटला जाणारा म्हणजे पुढचा मेंदू आहे . बाकी सगळ्या प्राण्यांच्या माणसांच्या सामाईक शारीरिक क्रियांचं नियंत्रण मागच्या मेंदूनंच होतं . मात्र , पुढचा मेंदू विचार करणं , भावभावनांवर नियंत्रण मिळवणं , निर्णय घेणं अशा अनेक गोष्टी करतो . आणि या फ्रंटल लोबमध्ये दोन प्रकार असतात , डावा मेंदू नी उजवा मेंदू . शास्त्रज्ञांना असं आढळलंय की स्त्रियांचा डावा मेंदू प्रभावी असतो तर पुरूषांचा उजवा . यातली मेख अशी आहे की डावा मेंदू भावनाप्रधान असतो , त्याला आकडेवारी , व्यावहारिक चातुर्य , बारीकसारीक गणितीय आकडेमोड अशा गोष्टी जमत नाही , ते उजव्या मेंदूचं काम . तर उजव्या मेंदूला सहज वाटलं म्हणून , उगाचंच , काहीतरी अशा शब्दांचं आणि शब्दांमधून व्यक्त होणाऱ्या अमूर्ताचं वाकडं असतं . परिणामी डाव्या मेंदूचा जास्त वापर करणाऱ्या स्त्रिया भावनेचा , कुणाला काय वाटेल याचा , स्वभावाचा , परस्पर संबंधांचा , काळजी घेण्याचा , सेवा करण्याचा विचार करतात . वैद्यकीय सेवेसारख्या क्षेत्रामध्ये डॉक्टर्समध्ये पुरूषांची संख्या जास्त असली तरी सुश्रूषा करणाऱ्या नर्स असाव्यात हा योगायोग नसावा . तर दुसऱ्या बाजुनं उजव्या मेंदूचा पगडा असलेल्या पुरूषांना चोख व्यवहारी असण्याची नैसर्गिक वृत्ती लाभलेली असते . तिच्या स्वभावापेक्षा शरीराची वळणं जास्त महत्त्वाची वाटतात . भावभावनांपेक्षा ‘काम’ महत्त्वाचं वाटतं . उगाच नातेसंबंधांतील गुंतागुंतीची उगाळणी करत बसण्यापेक्षा , झालं गेलं विसरून मूव्ह ऑन प्रकाराकडे पुरूषांचा जास्त ओढा असतो . त्यामुळे जे झालं ते झालं आता ते विसरून जाऊ आणि उद्याचा विचार करू या ‘त्या’च्या प्रस्तावावर ‘ती’चं स्वाभाविक उत्तर असं कसं विसरणार ? हे असतं . त्याचा उजवा मेंदू सतत व्यवहारी जगात फटाफट तोडगे काढण्याचा विचार करत असतो , तर भावनाविश्वात अडकलेली ती ते अमुक अमुक असं असतं तर किती छान झालं असतं या विचारात गुरफटलेली असते . हा सगळा स्त्रियांच्या व पुरूषांच्या आचारा विचारांमधला फरक काही मानसशास्त्रज्ञांच्या मेंदूतल्या या वैशिष्ट्यपूर्ण संरचनेचा भाग आहे . मग यावर मार्ग काय ? मार्ग एकच , उगाच दुसऱ्याला बदलायचा प्रयत्न करू नका . आता निसर्गानं वायरिंगचं तसं केलंय तर ते आपण कसं बदलणार ? तर एकमेकांमधले फरक लक्षात घ्या . हा फरक एकमेकांना पूरक कसा ठरू शकेल याचा विचार करून जर दोघांनीही तो मनोमन स्वीकारला आणि त्याचा आदर केला तर आणि तरच प्रेमाचे कोंब फुटायची शक्यता असते . अन्यथा… निसर्गानं त्याची सृष्टीवाढीची गरज म्हणून निर्माण केलेल्या सेक्सचं नाविन्य संपलं की रोजचं आहेच… तूझ्याशी बोलून काही फायदा नाही आणि… मी तुला काय बोलत्येय ते आयुष्यात समजायचं नाही !


विराट आणि कंपनीवर माजी खेळाडूंचे फटकारे नवी दिल्ली , ता . 13 ( पीटीआय ) ः इंग्लंडविरुद्धच्या पहिल्या दोन कसोटी सामन्यांत प्रतिकारही न करता शरणागती स्वीकारणाऱ्या विराट कोहली आणि कंपनीवर माजी खेळाडूंनी टीकेचे आसूड ओढले आहेत , पण त्याच वेळी या संघात उसळी घेण्याची क्षमता असल्याचाही विश्वास व्यक्त केला . लॉर्डसवरील दुसऱ्या कसोटी सामन्यात भारतीय संघाला डावाने पराभव स्वीकारावा लागला , त्यानंतर वीरेंद्र सेहवाग , व्ही . व्ही . एस . लक्ष्मण आणि बिशनसिंग बेदी या माजी खेळाडूंनी जोरदार टीकास्त्र सोडले . भारतीय संघाकडून अतिशय खराब खेळ झाला . अपयशी कामगिरी होत असली , तरी भारतीय संघासोबत आपण राहायला हवे , परंतु प्रतिकार न करताही हार स्वीकारणे हे पाहणे वेदनादायी आहे . आत्मविश्वास आणि मानसिकता कणखर करून ते चांगले पुनरागमन करतील , असे ट्विट वीरेंद्र सेहवागने केले आहे . नेहमीच कठोर शब्दांत बोलणाऱ्या बेदी यांनी तर जहरी टीका केली . लॉर्डसवर भारतीय भयाण झाले होते . देशातील जवळपास प्रत्येक जण क्रिकेटशी जोडलेला आहे . या प्रत्येकाला भारतीय संघ कोठे चुकतो आहे , हे माहीत आहे ; परंतु संघातून कोणाकडूनही धैर्य आणि जिद्द वाढवण्याचा विश्वास व्यक्त केला जात नाही , हे फलंदाजीतील हाराकिरीपेक्षा अधिक चिंताजनक आहे , असे बेदी यांनी म्हटले आहे . चुकांपासून बोध घेतला जाईल आणि तिसऱ्या कसोटीपासून खेळात सुधारणा होईल , असा विश्वास व्यक्त करून लक्ष्मण यांनी म्हटले आहे . प्रतिकूल वातावरणाच्या मगरमिठीत भारतीय संघ सापडला आहे . प्रतिस्पर्ध्यांचे डावपेच समजण्याअगोदर लॉर्डस कसोटीत प्रतिकार न करता पराभूत झाला . या चुकांतून लगेचच बोध घेतला जाईल आणि फलंदाज अधिक सक्षमपणे प्रतिकार करतील , अशी आशा आहे . दोन डावांत केवळ 82 षटके फलंदाजी लॉर्डस कसोटीतील भारतीयांची फलंदाजी पाहणे वेदनादायी होते . दोन डावांत आपला संघ केवळ 82 षटकेच फलंदाजी करू शकला . चुकांमधून हे फलंदाज सुधारले नाहीत . एकाही फलंदाजामध्ये आत्मविश्वास दिसून येत नाही , अशी टीका महंमद कैफने केली आहे .


आशियाई चषकासाठी बीसीसीआयने आज भारतीय संघाची घोषणा केली आहे . अपेक्षेप्रमाणे कर्णधार विराट कोहलीला या स्पर्धेसाठी विश्रांती देण्यात आलेली असून , रोहित शर्माकडे संघाचं नेतृत्व देण्यात आलेलं आहे . याचसोबत शिखर धवनला संघाचा उप - कर्णधार म्हणून घोषित करण्यात आलेलं आहे . याचसोबत महाराष्ट्राच्या केदार जाधवनेही प्रदीर्घ कालावधीनंतर भारतीय संघात पुनरागमन केलं आहे . तर खलिल अहमद या नवोदीत खेळाडूला भारतीय संघात जागा मिळाली आहे . १५ सप्टेंबरपासून युएईत आशिया चषक स्पर्धा खेळवली जाणार आहे . आशिया चषकासाठी असा असेल भारताचा संघ – रोहित शर्मा ( कर्णधार ) , शिखर धवन ( उप - कर्णधार ) , लोकेश राहुल , अंबाती रायडू , मनिष पांडे , केदार जाधव , महेंद्रसिंह धोनी ( यष्टीरक्षक ) , दिनेश कार्तिक , कुलदीप यादव , हार्दिक पांड्या , युझवेंद्र चहल , अक्षर पटेल , भुवनेश्वर कुमार , जसप्रीत बुमराह , शार्दुल ठाकूर , खलिल अहमद


बिग बॉस हा वादग्रस्त रिअॅलिटी शो नेहमीच विविध कारणांनी चर्चेत असतो . या कार्यक्रमाच्या स्वरुपापासून ते अगदी सूत्रसंचालक आणि स्पर्धकांमध्ये उडणाऱ्या खटक्यांची चर्चा सोशल मीडियावरही चर्चेत असते . बिग बॉसचे १० वे पर्व आता लवकरच प्रेक्षकांचा निरोप घेणार असून आता या वादग्रस्त घरातील स्पर्धक काही शेवटचे डावपेच खेळताना दिसत आहेत . पण , सोशल मीडियावर केआरके नावाने प्रसिद्ध असणाऱ्या कमाल रशीद खान या स्वयंघोषित चित्रपट समीक्षकाने बिग बॉसबद्दल नुकतेच एक खळबळजनक ट्विट केले आहे . बिग बॉसचे यंदाचे पर्व व्हीजे बानी जिंकणार असल्याचे केआरकेने त्याच्या ट्विटर अकाऊंटवरुन सांगितले आहे . ‘बिग बॉसचे १० वे पर्व तुमच्या आवडत्या स्पर्धकाने जिंकावे यासाठी तुम्ही मत देत आहात . पण , तुम्ही सर्व लोक मुर्ख आहात . कारण वायकॉम १८ सोबत झालेल्या करारानुसार हे आधीच ठरलेले आहे की व्हीजे बानी या शोची विजेती असणार आहे’ , असे केआरकेने ट्विट केले होते . बुधवारी ज्यावेळी रोहन मेहरा बिग बॉसचे १० वे पर्व जिंकणार हा केआरकेचा अंदाज खोटा ठरला होता त्यानंतर त्याने लगेचच पुन्हा ट्विट करण्यास सुरुवात करत व्हिजे बानी हा शो जिंकणार असल्याचे ट्विट केले . यावेळी केआरकेने त्याच्या ट्विटद्वारे वायकॉम १८ वरही आरोप केले आहेत . त्यामुळे आता सोशल मीडियावरही अनेकांच्या मनात संभ्रम निर्माण झाला आहे . कमाल आर खान स्वतःसुद्धा या कार्यक्रमाच्या तिसऱ्या पर्वामध्ये सहभागी झाला होता . पण , या वादग्रस्त शोचे विजेते पद काही त्याच्या वाट्याला आले नाही . बॉलिवूड कालाकार आणि रिअॅलिटी शो या सर्वांविषयीचे वादग्रस्त ट्विट करण्यासाठी , आक्षेपार्ह वक्तव्य करण्यासाठी केआरके चर्चेत असतो . दरम्यान , बिग बॉसचे १० वे पर्व सध्या अंतिम टप्प्यात पोहोचले आहे . जनमताच्या आधारावर अखेर सामान्य वर्गवारीतून बिग बॉसच्या घरात वर्णी लागलेल्या मनवीर गुर्जर अंतिम फेरीत प्रवेश करणारा पहिला स्पर्धक ठरला आहे . १६ ऑक्टोबर पासून सुरु झालेल्या बिग बॉस या रिअॅलिटी शोमध्ये सेलिब्रिटी आणि सामान्य व्यक्ती अशा दोन वर्गवारीतून स्पर्धक सहभागी झाले होते . सेलिब्रेटीसारखी सामान्य स्पर्धकालाही लोकप्रियता मिळू शकते हे मनवीरने शेवटच्या टप्प्यात दाखवून दिले . जनमताच्या आधारावर मनुपेक्षा तीन अधिक मते मिळवून मनवीरने अंतिम फेरीचे तिकिट मिळविले . मनुला १३२ मते मिळाली तर मनवीरला १३५ मते प्राप्त झाली . व्हिजे बानीसुद्धा बिग बॉसच्या अंतीम फेरीत पोहोचली आहे . बिग बॉसचे १० वे पर्व २८ जानेवारी २०१७ ला संपणार आहे .


गेल्या महिन्यातच दिग्गज कंपनी अॅपलने आपले नवे आयफोन सादर केले . पण , कंपनीने लॉन्च केलेल्या iPhone XS आणि XS Max या दोन नव्या आयफोनकडे ग्राहकांनी पाठ फिरवल्याचं चित्र आहे . भारतातून या दोन्ही फोनसाठी अत्यल्प मागणी असल्याचं समोर येत आहे . तुलनेने आयफोन XS ची मागणी बऱ्यापैकी आहे . विकेंड सेलमध्ये निम्म्यापेक्षा कमी फोनची विक्री झाली असून , इतकी कमी विक्री होण्याची ही पहिलीच वेळ असल्याचं भारतातील अनेक विक्रेत्यांनी सांगितलं . देशात अॅपल प्रीमियम रिसेलरचे जवळपास 1500 स्टोअर्स आहेत , मात्र या स्टोअर्समध्ये नव्या आयफोनचा 40 ते 50 टक्के स्टॉक तसाच पडून आहे . याउलट गेल्या वर्षी लॉन्च झालेल्या आयफोन X ची मागणी अधिक आहे . आतापर्यंत आयफोन XS आणि XS मॅक्सच्या केवळ 50 ते 60 टक्के मॉडेल्सची विक्री झाली आहे . आकडेवारीचा विचार करता गेल्या वर्षी अवघ्या तीन दिवसांमध्येच आयफोन X ची विक्री 50 ते 60 टक्के झाली होती , सणासुदीचा काळ सुरू झाल्यानंतर आयफोनच्या विक्रीत मोठ्या प्रमाणात वाढ होईल अशी शक्यता विक्रेत्यांनी वर्तवली आहे . 99 हजार ते 1 लाख 44 हजाराच्या दरम्यान या दोन्ही नव्या आयफोनची किंमत आहे . आयफोन एक्सएस आणि आयफोन एक्सएस मॅक्स – गोल्ड , सिलव्हर आणि स्पाईसी ग्रे या तीन रंगात उपलब्द आयओएस – १२ प्रोसेसर ५१२ जीबीचे स्टोअरेज ड्यूअल सिम वाटरप्रूफ ( दोन मीटर पाण्यात ३० मिनीटांमपर्यंत राहिल्यास काही होणार नाही ) आयफोन एक्सएस ५ . ८ इंच सुपर रेटिना ओलेड ( OLED ) डिस्प्लेसह आयफोन एक्सएस मॅक्सचा स्क्रीन ६ . ५ इंच सुपर रेटिना ओलेड ( OLED ) डिस्प्ले आयफोन एक्सएस मॅक्सला ३डी टच ए - १२ बायॉनिक हा अधिक वेगवान प्रोसेसर OIS सेन्सर्स Animoji , फोटोज आणि पोट्रेट मोडमध्ये अमुलाग्र बदल करू शकतो . समोरील कॅमेरा सात मेगापिक्सल असेल . ड्युल रियर कॅमेराचा ड्युल रियर कॅमेरा , यापैकी एक वाइड अँगल सेन्सर तर दुसरा टेलिफोटो लेन्स असणार फेस आयडी या फिचरमुळे चेहऱ्याच्या आधारे फोन अनलॉक केला जाऊ शकणार आहे .


श्रीलंकन फलंदाजांचा कडवा प्रतिकार मोडून काढत भारतीय संघाने कोलंबो कसोटीत मोठा विजय मिळवला . या विजयामुळे भारताने तीन सामन्यांची मालिका 2 - 0 अशी विजयी आघाडी घेतली आहे . श्रीलंकेचा सलामीवीर करुणारत्नेने भारताच्या विजयाचे दरवाजे आतून घट्ट पकडून ठेवले होते . उपहाराला श्रीलंकन संघ सुस्थितीत होता . उपहारानंतर करुणारत्ने 141 धावांवर बाद झाला . तिथेच विजयाचे दरवाजे उघडण्यास सुरवात झाली . रवींद्र जडेजाने फलंदाज त्याच्यावर करत असलेले आक्रमण पचवत यशाचा मार्ग शोधला . जडेजाने टिच्चून गोलंदाजी करत 5 फलंदाजांना बाद केले . चहापानाअगोदर भारताने कोलंबो कसोटी सामना एक डाव 53 धावांनी जिंकला . कोलंबो सामन्याबरोबर भारताने 3 कसोटी सामन्यांच्या मालिकेत 2 - 0 विजयी आघाडी घेतली . सामन्याचा मानकरी रवींद्र जडेजाला ठरवण्यात आले . कोलंबो कसोटी सामन्याच्या चौथ्या दिवशीचा खेळ चालू होत असताना सगळ्यांच्या नजरा करुणारत्नेकडे होत्या . जिगरबाज करुणारत्नेने शतक पूर्ण करायला वेळ घेतला नाही . नाइट वॉचमन पुष्पकुमारने भारतीय गोलंदाजांना तंगवले . अत्यंत खराब फटका मारायच्या प्रयत्नात पुष्पकुमार अश्विनच्या गोलंदाजीवर बोल्ड झाला . करुणारत्नेने लढाई कायम चालू ठेवली . ऍन्जेलो मॅथ्यूजने हवेतून फटके मारताना दाखवलेली सहजता अचाट होती . उपहाराला श्रीलंकेने 4 बाद 302 अशी मजल मारली होती . सामना पाचव्या दिवशी चालू राहणार असेच वाटू लागले होते . उपहारानंतर जडेजाने कमाल गोलंदाजी केली . श्रीलंकन फलंदाजांचा प्रतिकार मोडून काढताना जडेजाने प्रथम करुणारत्नेला खेळता न येणारा चेंडू टाकला आणि रहाणेने झेल पकडला . नंतर जडेजाने मॅथ्यूजला बाद केले तेव्हा सहाने फारच सुंदर विकेट यष्टीरक्षणाचे दर्शन घडवत झेल पकडला . परेराने जडेजाला क्रीज सोडून खेळायचा प्रयत्न केला आणि सहाने त्याला यष्टीचीत बाद केले . पाठोपाठच्या तीन षटकात जडेजाने तीन फलंदाजांना बाद करून भारताकरता विजयाचा मार्ग मोकळा केला . टप्पा दिशेचा अंदाज आल्याने जडेजाला खेळणे फलंदाजांना कठीण जात होते . अशा वेळी खरे तर कोहलीने दुसऱ्या बाजूने अश्विनला गोलंदाजी द्यायला हवी होती . पण कोहलीने हार्दिक पंड्याचा समावेश कसा योग्य आहे हे पटवून द्यायला त्याला गोलंदाजी दिली . तीन चार षटके पंड्याला यश आले नाही बघितल्यावर शेवटी कोहलीने अश्विनला गोलंदाजी दिली . डिकवेलाने आडवे तिडवे फटके मारून 31 धावा केल्यावर हार्दिक पंड्याने त्याला बाद केले . अश्विनने नुवान प्रदीपला बाद करून श्रीलंकेचा डाव 386 धावांवर संपवत भारताचा विजय साकारला .


प्रसिद्ध गायिका नेहा कक्कर गेल्या काही दिवसांपासून तिच्या वैयक्तिक आयुष्यामुळे चर्चेत आहे . बॉलिवूड अभिनेता हिमांश कोहलीशी ब्रेकअप झालं आणि त्यानंतर या ब्रेकअपची सर्वत्र चर्चा सुरू झाली . वैयक्तिक आयुष्यातील या अनपेक्षित घडामोडींमुळे आपण नैराश्यात असल्याचं नेहाने सोशल मीडियावर सांगितलं . काही गोष्टी न जाणून घेता माझ्याविषयी मत बनवू नका , मला जगू द्या अशी विनंती तिने या पोस्टमध्ये केली आहे . ‘हो मी नैराश्यावस्थेत आहे . जगातील नकारात्मक लोकांचे मी आभार मानते . मला आयुष्यातील सर्वांत वाईट अनुभव देण्यात तुम्ही यशस्वी ठरला आहात . तुमचे खूप खूप अभिनंदन ! . केवळ ठराविक एक - दोन व्यक्तींमुळे आज माझी ही अवस्था नाही हे मी स्पष्ट करू इच्छिते . तर माझ्या वैयक्तिक आयुष्याबद्दल वाटेल ते चर्चा करणाऱ्या लोकांमुळे मी त्रस्त आहे . मला न ओळखता , माझ्याबाबत काय घडलं याची कल्पना नसताना लोकांनी माझ्याबद्दल मतं बनवायला सुरुवात केली . मी तुम्हाला विनंती करते , कृपया मला जगू द्या , ’ अशा शब्दांत नेहाने तिच्या भावना व्यक्त केल्या . ब्रेकअपच्या दुःखातून बाहेर पडणं किती वेदनादायी असतं , हे तिने याआधीही एका पोस्टमधून सांगितलं होतं . ‘या जगात इतके वाईट लोकही आहेत हे मला माहीत नव्हतं . एका सेलिब्रिटीला पर्सनल आणि प्रोफेशनल असे दोन चेहरे असतात . वैयक्तिक आयुष्यात तुम्ही कोणत्याही समस्यांना तोंड देत असलात तरी प्रोफेशनल लाइफमध्ये आम्हाला नेहमीच हसतमुख राहावं लागतं , ’ अशा शब्दांत तिने आपलं दुःख व्यक्त केलं होतं . नेहा ‘इंडियन आयडॉल १०’ या रिअॅलिटी शोची परीक्षक असताना हिमांशने सेटवर हजेरी लावत तिला सरप्राइज दिलं होतं . त्यावेळी या दोघांच्या लग्नाच्याही चर्चा होत्या . मात्र ब्रेकअपनंतर नेहाला शूटिंग करणंदेखील कठीण झालं होतं . बऱ्याचदा तिला सेटवरही रडू कोसळलं होतं . या संपूर्ण प्रकरणावर अद्याप हिमांशने कोणतीच प्रतिक्रिया दिलेली नाही .


सानिया मिर्झाला ऑलिंपिक पदक लक्ष्य योजनेतून ( टार्गेट ऑलिंपिक पोडियम स्कीम - टॉप्स ) वगळण्यात आले आहे . तिच्यासह पाच कुस्तीगीर आणि दोन बॉक्सरनाही डच्चू देण्यात आला आहे . सानिया सध्या गरोदरपणामुळे टेनिसपासून दूर आहे . त्यामुळे तिला साह्य मिळणार नाही हे अपेक्षितच होते . दरम्यान , ए . धारुन आणि मोहन कुमार यांचा टॉप्समध्ये समावेश करण्यात आला आहे . आता या योजनेअंतर्गत 192 क्रीडापटूंना साह्य दिले जात आहे . देवेंद्रो सिंग आणि एस . सरजूबाला देवी या बॉक्सरना वगळण्यात आले आहे . सध्या या योजनेत 35 ऍथलिटस् , 31 नेमबाज , 26 पॅरा स्पोर्टस् , 21 बॉक्सर , 15 तिरंदाज आणि 10 बॅडमिंटनपटूंना साह्य लाभत आहे .


। । ऋषिकेश बामणे आठवडय़ाची मुलाखत : यशस्वी जैस्वाल , भारताचा युवा क्रिकेटपटू बांगलादेशमध्ये नुकत्याच झालेल्या युवा ( १९ वर्षांखालील ) आशिया चषक क्रिकेट स्पर्धेतील सवरेत्कृष्ट खेळाडूचा पुरस्कार मिळवला असला तरी माझे लक्ष्य सर्वप्रथम मुंबईच्या रणजी संघात स्थान मिळवण्याचे असून त्यानंतर भारतीय संघाचे नेतृत्व करण्याचेही स्वप्न जोपासले आहे , अशी इच्छा भारताचा उदयोन्मुख क्रिकेटपटू यशस्वी जैस्वालने व्यक्त केली . ज्वाला सिंग यांच्या मार्गदर्शनाखाली यशस्वीने क्रिकेट कारकीर्दीची सुरुवात केली . तेव्हापासूनच त्याने घेतलेली उत्तुंग भरारी पाहण्याजोगी आहे . मुंबईतील झोपडपट्टीत राहताना आयुष्यात कधी आंतरराष्ट्रीय स्तरावरचे क्रिकेटही खेळायला मिळेल की नाही , अशी शंका असताना या पठ्ठय़ाने केलेली कामगिरी स्वप्नवतच म्हणावी लागेल . अशा या ध्येयवेडय़ा यशस्वीशी केलेली खास बातचीत - युवा आशिया चषकाच्या विजेतेपदावर नाव कोरण्याचा आनंद आहेच , पण तरीही मी काहीसा असमाधानीच आहे . कारण बांगलादेशविरुद्धच्या उपांत्य फेरीतील लढतीत संघाला गरज असताना मी ३७ धावांवर बाद झालो . अखेरीस हा सामना आम्ही २ धावांनी जिंकलो असलो तरी संघाला विजय मिळवून देईपर्यंत आपण बाद व्हायचे नाही , हा धडा मी त्यादिवशी शिकलो . अंतिम फेरीत साकारलेली ८५ धावांची खेळी आणि श्रीलंकेचा शेवटचा फलंदाज बाद होताच संपूर्ण संघाने केलेला जल्लोष मला आयुष्यभर स्मरणात राहील . खरे तर मी राहुल सरांना इतका भेटलेलो नाही . तसेच या स्पर्धेसाठी आमच्या संघासोबत वुर्केरी रामन सर होते . मात्र मार्च महिन्यात राहुल सरांशी झालेल्या भेटीत मी खूप काही शिकलो . लखनऊमध्ये आमची तिरंगी स्पध्रेपूर्वी भेट झाली होती . त्या वेळी राहुल सरांनी आम्हा प्रत्येकाशी वैयक्तिक संवाद साधून मोलाचे मार्गदर्शन केले . शिवाय रामन सरांनीही संपूर्ण स्पर्धेदरम्यान संघात सकारात्मकतेचे वातावरण टिकून राहण्यासाठी सर्वतोपरी प्रयत्न केले . एमआयजीमध्ये अंजुमन इस्लाम संघासाठी १४ वर्षांखालील एका स्पर्धेत खेळत असतानाच मला ज्वाला सरांचा फोन आला व त्यानंतर माझे आयुष्य पालटले . वांद्रे येथून वाकोल्याला त्यांना भेटण्यासाठी बसमधून जाताना माझ्या मनात एक प्रश्न सारखा येत होता , की आपण का जात आहोत या व्यक्तीला भेटण्यासाठी ? असे काय विशेष करणार आहेत ते माझ्यासाठी ? मात्र माझ्या क्रिकेट कारकीर्दीचे श्रेय त्यांनाच द्यावे लागेल . आझाद मैदानावर खेळताना त्यांनी मला पाहिले व पुढे दिलीप वेंगसरकर यांच्या अकादमीत प्रवेश मिळवल्यावर माझ्या कारकीर्दीने खऱ्या अर्थाने वेग धरला . त्यामुळे आयुष्यात यापुढेही जे काही यश मिळवेन , ते या सर्वानाच समर्पित राहील . सध्या मी सुरतमध्ये विनू मंकड स्पध्रेत माझ्या फलंदाजीतील त्रुटींवर मेहनत घेत आहे . रणजी क्रिकेट स्पर्धेला भारतात फार महत्त्व आहे . त्यामुळे या स्पर्धेत मुंबईचे प्रतिनिधित्व करण्यासाठी मी उत्सुक आहे . विशेष म्हणजे मुंबईतील खेळपट्टय़ांवर फलंदाजांप्रमाणेच गोलंदाजांनाही सारखी मदत मिळते , त्यामुळे तेथे केलेल्या धावांचे सुख वेगळेच असते . त्याशिवाय भविष्यात भारतीय संघातील भरवशाचा फलंदाज म्हणून नावलौकिक मिळवण्याचे स्वप्न असून एकेदिवशी कर्णधारपद सांभाळण्याची इच्छा आहे . मात्र , त्यासाठी मी माझ्या सध्याच्या कामगिरीकडे दुर्लक्ष करणार नाही . मी सातत्यपूर्ण फलंदाजी केली , तरच त्याचे फळ मला नक्की मिळेल , याची खात्री आहे .


वीस वर्षांच्या सहजीवनानंतर अभिनेता अर्जुन रामपाल आणि मेहर जेसियाने विभक्त होत असल्याचा निर्णय सांगून सगळ्यांनाच आश्चर्याचा धक्का दिला . गेल्या काही वर्षांपासून या दोघांमध्ये टोकाचे वाद होते आणि मतभेद वाढू लागल्यानं त्यांनी घटस्फोटाचा निर्णय घेतल्याचं म्हटलं जात आहे . याशिवाय शाहरुखसोबत वाद असो किंवा सुझान खानशी अर्जुनचं अफेअर असो , या दोघांच्या घटस्फोटासाठी बऱ्याच गोष्टी कारणीभूत ठरल्या . शाहरुख आणि त्याची पत्नी गौरीसोबत अर्जुन - मेहरचं मैत्रीचं नातं होतं . मात्र ‘रा . वन’ चित्रपटादरम्यान त्यांच्यामध्ये वाद निर्माण झाले होते . अर्जुनला त्या चित्रपटात काम करायचं होतं मात्र मेहर अधिकाधिक मानधनासाठी अडून बसली होती . तर या वादानंतर शाहरुखने अर्जुनसोबत भविष्यात कधीच काम न करण्याचा निर्णय घेतला . शाहरुखने मेहरशी बोलणं बंद केलं आणि गौरीनेही तिच्याशी संपर्क तोडला . २००७ मध्ये अर्जुन आणि मेहरने मिळून ‘आय सी यू’ या चित्रपटाची निर्मिती केली . बॉक्स ऑफीसवर हा चित्रपट दणक्यात आपटल्याने दोघांमध्ये वाद होऊ लागले . त्यावेळी अर्जुनने एका मुलाखतीत म्हटले होते की , ‘मी कोणते चित्रपट निवडतोय हे मेहरला कधीच सांगत नाही कारण ती खूपच बेधडकपणे तिची मतं मांडते . तिचा स्पष्टवक्तपणे चांगला आहे पण कधीकधी ते मान्य करणं खूप कठीण जातं . ’ २००७ - २००८च्या दरम्यान अर्जुन आणि मेहरमध्ये हृतिक रोशनची पूर्वाश्रमीची पत्नी सुझान खानवरून वाद निर्माण झाले . इंडस्ट्रीमध्ये अनेकांशी संबंध ताणले गेले असताना अर्जुन आणि सुझानमध्ये चांगलीच मैत्री जमू लागली होती . यामुळे मेहर आणि अर्जुनमध्ये भांडणं होऊ लागली होती . २०१३ मध्ये हृतिक आणि सुझान विभक्त झाले तेव्हा अर्जुन रामपालचं नाव जोडलं जात होतं . त्यावेळी सुझानने परिपत्रक जाहीर करत स्पष्ट केलं होतं की , ‘अर्जुन आणि मेहरसोबत माझं खूप वर्षांपासून मैत्रीचं नातं आहे . अर्जुन आणि माझ्यात मैत्रीहून अधिक काहीच नसल्याचं मी मेहरला अनेकदा स्पष्ट केलं होतं . ’ २०१६मध्ये दोघांमध्ये पुन्हा टोकाचे वाद होऊ लागले आणि अर्जुनने घर सोडलं . एका पंचतारांकित हॉटेलमध्ये तो राहू लागला होता . त्यांच्यात इतक्या मोठ्याने भांडणं व्हायची की शेजाऱ्यांना त्याचा त्रास होऊ लागला होता . शेजाऱ्यांनी अक्षरशः पोलिसांत तक्रार करणार असल्याचा इशारा दिला होता . त्यावेळी मेहरने त्यांची माफी मागितली आणि अर्जुनने घर सोडलं .


दिवसभराची धावपळ , प्रवास , ऑफिसमधले काम आणि घरच्या जबाबदाऱ्या यांमुळे आपण अक्षरशः थकून जातो . दिवस संपत जातो तसे अंगातील त्राण संपल्यासारखे वाटायला लागते . मानसिक आणि शारीरिक कष्ट झाल्याने आपण अगदीच थकून जातो . मात्र ही खाली जाणारी एनर्जी टिकवायची असल्यास काही गोष्टींची आवर्जून काळजी घ्यायला हवी . काय करता येईल ही एनर्जी टिकवायची असल्यास ? पाहूयात काही खास उपाय… आरोग्याच्या तक्रारींना बाय बाय करा थायरॉईड , मधुमेह , हृदयरोग आणि अथ्रायटीस आणि स्लिप अॅप्निया या समस्या सामान्यपणे दिसून येतात . या लोकांना ठराविक काळाने थकवा आल्यासारखे वाटते . त्यामुळे ज्यांना या समस्या जाणवतात त्यांनी विशेष काळजी घ्यायला हवी . दिवसातील ताण कमी करण्यासाठी नियमित आरोग्य तपासणी करणे गरजेचे आहे . याबरोबरच वरील आजार असणाऱ्यांनी योग्य ते उपचार घेण्याचीही आवश्यकता आहे . व्यायाम गरजेचा शरीरातील एनर्जी वाढविण्यासाठी व्यायाम वाढविण्यासाठी दररोज ठराविक व्यायाम करणे गरजेचे आहे . ब्रिस्क वॉकींग , जॉगिंग आणि ठराविक व्यायाम दिवसभराची एनर्जी टिकवून ठेवण्यासाठी गरजेचा असतो . व्यायामामुळे दैनंदिन जीवन तर सुधारते त्यामुळे दररोज किमान २० ते ३० मिनिट व्यायाम आवश्यक आहे . ध्यान आणि योग ध्यान , प्राणायाम आणि योगामुळे जीवनमान सुधारण्यास मदत होते . ताणापासून मुक्तता मुळवायची असल्यास काही ठराविक योगासने उपयोगाची ठरतात . त्यामुळे तुमची दिवसभराची एनर्जी टिकून राहण्यास मदत होते . भरपूर पाणी पिणे शरीरातील पाण्याची पातळी कमी झाल्यास एनर्जी कमी झाल्यासारखे वाटते . याशिवाय शरीराच्या हालचाली मंदावतात आणि मळमळ होत असल्यासारखे वाटते . त्यामुळे दिवसातून किमान ३ ते ४ लिटर पाणी शरीरात जाणे अत्यावश्यक आहे . शरीरात योग्य प्रमाणात पाणी असल्यास आपण ताजेतवाने राहतो आणि एनर्जीही टिकून राहते . शांत झोप एनर्जी चांगल्या पद्धतीने टिकून ठेवायची असल्यास शांत झोप मिळणे आवश्यक आहे . रोज रात्री किमान ७ ते ८ तास झोप मिळणे आवश्यक असते . शांत झोप झाल्याने मानसिक आणि शारीरिक ताण कमी होण्यास मदत होते . शरीरावरील जास्तीची चरबी कमी करा तुम्हाला स्वतःला एनर्जेटीक ठेवायचे असल्यास शरीरावरील अनावश्यक वाढलेली चरबी कमी करणे आवश्यक आहे . त्यामुळे योग्य व्यायाम आणि आहार तसेच संतुलित जीवनशैली यांच्या मदतीने चरबी कमी केल्यास एनर्जी टिकून राहण्यास मदत होते . लठ्ठ लोकांना लवकर हालचाली करता न आल्याने त्यांची एनर्जी लवकर डाऊन होते .


ग्रँड स्लॅम जेतेपदांचा तीन वर्षांहून अधिक कालावधीचा दुष्काळ संपवण्यासाठी आतूर रॉजर फेडररने येत्या रविवारपासून सुरू होत असलेल्या फ्रेंच खुल्या स्पर्धेतून माघार घेतली आहे . पूर्णपणे तंदुरुस्त नसल्याने फेडररने हा निर्णय घेतला आहे . फेडररच्या गुडघ्यावर शस्त्रक्रिया झाली आहे . काही दिवसांपूर्वी झालेल्या माद्रिद स्पर्धेतून फेडरनने पाठीच्या दुखापतीमुळे माघार घेतली होती . या निर्णयामुळे सलग ६५ ग्रँड स्लॅम स्पर्धा खेळण्याचा फेडररचा विक्रम खंडित होणार आहे . ‘‘शरीर १०० टक्के साथ देईल , याची खात्री नसताना खेळण्याचा धोका पत्करणे योग्य नाही . हा निर्णय घेणे सोपे नव्हते . लवकरच परतेन , ’’ असे फेडररने ‘फेसबुक’वर सांगितले .


रिलायन्स जिओने बाजारत येऊन एक वर्षाहून जास्त काळ झाला आहे . या संपूर्ण कालावधीत जिओने आपल्या ग्राहकांना विविध ऑफर्स देत कायमच खूश केले आहे . नुकतीच जिओने आपली आणखी एक खास ऑफर जाहीर केली असून ग्राहकांना या ऑफरचा मोफत लाभ घेता येणार आहे . नुकताच कंपनीने इरोस इंटरनॅशनलसोबत एक करार केला असून त्याव्दारे जिओ युजर्सना खास ऑफर मिळणार आहे . या करारामुळे इरोजचा डिजीटल कंटेट देशातील सर्व जिओ ग्राहकांना सहज उपलब्ध होणार आहे . या कंटेटमध्ये फुल लेन्थ मूव्ही , थीम बेस्ड प्लेलिस्ट आणि सिनेमांसाठी मल्टी लॅग्वेज सबटायटल , म्युझिक व्हिडीओ प्लेलिस्ट , रिजनल लॅग्वेज फिल्टर्स , व्हिडीओ प्रोग्रेशन यांसारख्या एकाहून एक चांगल्या फीचर्सचा समावेश आहे . त्यामुळे जिओच्या ग्राहकांना या सगळ्याचा अतिशय चांगला लाभ घेता येईल . याआधी एअरटेलनेही अमेझॉन प्राईम मेंबरशिप १ वर्षासाठी फ्री देण्याची घोषणा केली होती . एअरटेलच्या अमेझॉन प्राईम मेंबरशिपमध्ये युजर्स अनलिमिटेड सिनेमांची मजा घेऊ शकतात . याशिवाय म्युझिक व्हिडीओ प्लेलिस्ट , रिजनल लँग्वेज फिल्टर्स , व्हिडीओ प्रोग्रेशनसारख्या फीचर्सचा यामध्ये समावेश आहे . याआधी जिओने आपल्या सब्सक्राइबर्सला डिजिटल कूपन ऑफर देण्याची योजना आखली होती . याच्या माध्यमातून ग्राहक किराणा स्टोर्समधून डिस्काउंट रेटमध्ये वस्तू खरेदी करु शकत होते . यावर्षी ही योजना लॉन्च करण्यापूर्वी कंपनी काही शहरांमध्ये ही योजना पायलट प्रोजेक्ट म्हणून चालवणार आहे . याबरोबरच कमीत कमी किंमतीतील प्लॅन दाखल करत ग्राहकांना खूश करण्याचे कामही कंपनी करत आहे . यासाठी नुकतेच कंपनीने १०० रुपयांपेक्षा कमीचे ३ प्लान आणले आहे . जिओचा सर्वात स्वस्त प्लान १९ रुपयांचा आहे . दुसरा प्लान आहे ५२ रुपयांचा आणि तिसरा प्लान आहे ९८ रुपयांचा आहे .


लॅकमे फॅशन वीकची धामधूम सध्या जोरात चालू आहे . डिझायनर अवनी भुवा यांनी खास या फॅशन वीकसाठी वसंत कलेक्शन तयार केले आहे . हे कलेक्शन मुघल आर्किटेक्चरपासून प्रेरित आहे . अवनी भुवा यांचे डिझाईन केलेली खास कपडे अभिनेत्री रागिणी खन्ना आणि हेली शाह या दोघी या फॅशन वीकमध्ये परिधान करणार आहेत . हेली शाह म्हणते , " मला माझ्यामध्ये व अवनी भुवा यांच्यामध्ये खूप साधर्म्य जाणवते . आम्ही दोघीही गुजरातच्या आहोत . गुजरातमध्ये रंगांची उधळण ही कायमच असते . मी ते कपडे घातल्यानंतर मला खूप अभिमान वाटतो . त्यांनी डिझाईन केलेले हे कपडे खूप मस्त दिसतात आणि खूप आरामदायकही आहेत . '


प्रशिक्षक निवड प्रक्रियेसंदर्भात नाराजी भारतीय क्रिकेट नियामक मंडळावर ( बीसीसीआय ) न्यायालयाने नियुक्त केलेल्या प्रशासकांच्या समितीच्या सदस्यत्वाचा आपण राजीनामा देत असल्याचे गुरुवारी प्रख्यात इतिहासतज्ज्ञ रामचंद्र गुहा यांनी सर्वोच्च न्यायालयात सांगितले . गुहा यांनी २८ मे रोजी आपला राजीनामा प्रशासक समितीचे अध्यक्ष विनोद राय यांच्याकडे सादर केल्याचे त्यांच्या वकिलांनी सर्वोच्च न्यायालयात स्पष्ट केले . मात्र राजीनामा का देत आहोत , त्याचा सविस्तर तपशील गुहा यांनी दिलेला नाही . ‘दी इंडियन एक्स्प्रेस’ला मिळालेल्या माहितीनुसार , गुहा यांनी बीबीसीआयचे मुख्य कार्यकारी अधिकारी राहुल जोहरी आणि अन्य समिती सदस्यांना भारतीय क्रिकेट संघाच्या प्रशिक्षकपदाच्या निवडीत कर्णधार विराट कोहली आणि अन्य खेळाडूंना मत मांडण्याचा अधिकार देण्याचे परिणाम काय होतील , त्याची कल्पना दिली होती . याबाबत गुहा यांच्याशी संपर्क साधला असता त्यांनी , होय , आपण राजीनामा दिला आहे , इतकेच सांगितले . विद्यमान प्रशिक्षक अनिल कुंबळे यांच्या भवितव्याबाबत निर्णय घेण्याच्या निवड प्रक्रियेबाबत गुहा यांनी २५ मे रोजी पाठवलेल्या ई - मेलमध्ये भीती व्यक्त केली होती . प्रशिक्षकाची कारकीर्द उल्लेखनीय आहे , असे मतही गुहा यांनी व्यक्त केले होते . कोहली आणि संघातील सदस्यांना अवाजवी महत्त्व देऊन बीसीसीआय नवी प्रथा पाडत असल्याची भीतीही गुहा यांनी व्यक्त केली होती . गुहा हे प्रशिक्षकाची निवड करण्याच्या प्रक्रियेच्या विरोधात नव्हते , मात्र खेळाडूंनी सचिन तेंडुलकर , सौरव गांगुली आणि व्हीव्ही एस लक्ष्मण यांच्या क्रिकेट सल्लागार समितीवर प्रभाव टाकू नये , असे त्यांना वाटत होते . कर्णधार आणि प्रशिक्षक हे समालोचकाची निवड करीत आहेत आणि त्यांना प्रशिक्षकाची निवड करण्याचा अधिकार दिल्यास ते लवकरच निवड समितीचे सदस्यही ठरवतील , इतकेच नव्हे तर मुख्य कार्यकारी अधिकारीही ठरवतील , असे गुहा यांना वाटत होते , अशी माहिती बीसीसीआयच्या सूत्रांनी दिली आहे . दरम्यान , वैयक्तिक कारणास्तव प्रशासकीय समितीच्या सदस्यत्वाचा राजीनामा देत असल्याचे गुहा यांनी सर्वोच्च न्यायालयात सांगितले . गुहा यांच्या अभ्यासकार्यामुळे प्रशासकीय समितीच्या कार्यासाठी त्यांना अतिशय कमी वेळ मिळायचा . त्यामुळे ते आतापर्यंत झालेल्या बैठकांपैकी अध्र्यासुद्धा बैठकीत हजर राहू शकलेले नाहीत , अशी माहिती मिळत आहे .


अभिनेत्री सनी लिओनीने बॉलिवूडमध्ये कधी जम बसवला कुणाला कळलेसुध्दा नाही . भारतीय समाजाला निषिध्द अशी पार्श्वभूमी असलेल्या सनी लिओनीने आपलं दिसणं आणि नृत्यकौशल्याच्या बळावर बॉलिवूडमध्ये आपलं स्थान भक्कम केलं . बॉलिवूडमधील ‘बेबी डॉल’ सनीला अनेकजण ओळखतात , पण भोजपुरी सनीबद्दल तुम्हाला माहित आहे का ? सनी लिओनीसारख्या दिसणाऱ्या या अभिनेत्रीचं नाव पल्लवी सिंग आहे . तीन चित्रपटांमध्ये भूमिका साकारल्यानंतर तिने स्वतःचं नाव बदलून सनी सिंग असं ठेवलं . कारण सनी लिओनीची ती खूप मोठी फॅन असून तिला फॉलोसुद्धा करते . भोजपुरी चित्रपटांमध्ये काम करणाऱ्या या अभिनेत्रीला ती हुबेहुब सनी लिओनीसारखी दिसत असल्याचं तिचे मित्रमैत्रिणी तिला सांगायचे . Emmys 2017 : प्रियांकाच्या नावाचा चुकीचा उच्चार ; ट्विटरवर चाहत्यांचा राग अनावर लवकरच सनी सिंग अनिकेत मिश्रा दिग्दर्शित ‘चोर मचाये शोर’ या भोजपुरी चित्रपटात अभिनेता पवन सिंगसोबत भूमिका साकारणार आहे . भोजपुरी चित्रपटांतील दोन नावाजलेल्या अभिनेत्री राणी चॅटर्जी आणि अंजना सिंग यांच्यासोबत ती या चित्रपटात झळकणार आहे . सनी लिओनीला पाहूनच आपल्याला अभिनय क्षेत्रात करिअर करण्याची प्रेरणा मिळाली असंही ती सांगते . त्याचप्रमाणे या क्षेत्रात येण्यापूर्वी पालकांचा विरोध असल्याचंही तिने म्हटलं आहे . ‘चित्रपटांमध्ये काम करण्याऐवजी दुसरी एखादी नोकरी कर असे माझे आईवडिल म्हणायचे . मात्र माझ्या हट्टीपणामुळे अखेर त्यांनी परवानगी दिली , ’ असं तिने सांगितलं .


फिफा वर्ल्ड कपचा फिवर सध्या सगळीकडेच जोरदार पहायला मिळत आहे . दरवेळी सामने पहायला आपण टीव्हीसमोर असूच असे नाही . त्यामुळे हे सामने ऑनलाइन पाहता यावेत यासाठी टेलिकॉम कंपन्या खास सुविधा उपलब्ध करुन देतात . या सामन्यांचे लाईव्ह स्ट्रीमिंग अनेक कंपन्या मोबाईलवर मोफत दाखवणार आहेत . त्यामुळे फुटबॉलप्रेमींसाठी ही नक्कीच आनंदाची बाब आहे . यामध्ये केवळ सामनेच नाही तर सामन्यांच्या मागे घडणाऱ्या गोष्टीही यामध्ये दाखविल्या जाणार आहेत . जिओ आणि एअरटेल या दोन कंपन्या आपल्या युजर्सना फिफाचे स्ट्रीमिंग मोफत दाखवणार आहेत . जिओ युजर्स फिफा लाईव्ह स्ट्रीमिंगशिवाय भारत विरुद्ध अफगाणिस्तान टेस्ट मॅच अॅपशिवायही ब्राऊजरवरुन लाईव्ह पाहता येणार आहे . याशिवाय युजर्स आपला लॅपटॉप किंवा कॉम्प्युटर टीव्हीला जोडून मोठ्या स्क्रीनवर मॅच पाहू शकतील . याशिवाय एअरटेल युजर्सना फक्त आपले एअरटेल टीव्ही अॅप अपडेट करायचे आहे . अपडेट केल्यानंतर एअरटेल टीव्ही अॅपवर युजर्सना फिफा वर्ल्ड कप २०१८ पाहण्याचा पर्याय मिळणार आहे . जिओ टीव्हीवर हे लाईव्ह स्ट्रीमिंग पाहण्यासाठी १ . कोणत्याही ब्राऊझरवर जाऊन jioTV असे टाकावे २ . यावर येणाऱ्या लॉगइन बटणावर क्लिक करावे . वर उजव्या बाजूला हे बटण दिसेल . ३ . त्यानंतर तुम्हाला जिओ आयडी टाकावा लागेल . ४ . मग तुम्हाला अनेक चॅनेल्सची यादी दिसेल . त्यावर क्लिक केल्यावर फिफा वर्ल्ड कप २०१८ मॅच पाहता येणार आहे . याशिवाय वोडाफोन अॅपवर वर्ल्ड कपच्या निमित्ताने एक स्पर्धा आयोजित केली आहे . खेळात जिंकणाऱ्यांना मिनी आयपॅड मिळणार आहे . तर बम्पर विजेत्याला १ लाख रुपयांचे ट्रॅव्हल व्हाऊचर मिळणार आहे . जास्त डेटा वापरणाऱ्यांना मोबाईल ऑपरेटरकडून विशेष कंटेंट मिळणार आहे . विशेष म्हणजे एअरटेल , जियो आणि बीएसएनएलने फिफा वर्ल्ड कप साठी स्पेशल रिचार्ज ऑफर आणले आहेत .


दिलीप कुमार यांच्या प्रेमात पडण्याआधी मधुबाला या प्रेमनाथ यांच्या प्रेमात होत्या . पण धर्मामुळे दोघांचे लग्न होऊ शकले नाही . प्रेमनाथ यांनी लग्नानंतर धर्म बदलण्याची मागणी केली होती . पण मधुबाला यांनी ती मान्य केली नाही . याच कारणामुळे मधुबाला आणि प्रेमनाथ यांचे लग्न होऊ शकले नाही . यानंतर तराना सिनेमाच्या सेटवर दिलीप कुमार आणि मधुबाला यांची पहिली भेट झाली . या सिनेमानंतर त्यांनी संगदिल , अमर आणि मुघल - ए - आझम सिनेमात एकत्र काम केले . दिलीप कुमार आणि मधुबाला यांचे ९ वर्षांचे नाते होते . दोघांनी साखरपुडाही केला होता . पण साखरपुड्याचे रुपांतर लग्नात होऊ शकले नाही . मधुबाला यांच्या वडिलांसोबत असलेल्या मतभेदामुळे दोघांनी वेगळे होण्याचा निर्णय घेतला . दिलीप कुमार यांनी मधुबालाशी लग्न करण्यास नकार दिल्यामुळे त्यांना कोर्टाची पायरी देखील चढावी लागली होती . दिलीप कुमार यांनी आपल्या मुलीला फसविल्याचा आरोप मधुबालाच्या वडिलांनी त्यांच्यावर केला होता . अहंकारामुळेच झाला दिलीप कुमार - मधुबालाच्या प्रेमकहाणीचा अंत ‘विरुष्का’ला पाकिस्तानी क्रिकेटपटूंसह सेलिब्रिटींकडून लग्नाच्या शुभेच्छा असभ्य वर्तन करणाऱ्यांच्या कानशिलात लगावली पाहिजे – बबिता फोगट ‘विरुष्का’ला पाकिस्तानी क्रिकेटपटूंसह सेलिब्रिटींकडून लग्नाच्या शुभेच्छा अंबानींच्या पार्टीत ऐश्वर्याने घातलेल्या गाउनची किंमत जाणून तुम्हीही व्हाल थक्क ! विवाहित पुरुषाशी कधीच लग्न करणार नव्हती श्रीदेवी , पण… अरे , हा राणादा नव्हं ! गरोदर असतानाही चित्रीकरण केले , स्मृती इराणींनी सांगितल्या मालिका विश्वातील अडचणी …म्हणून सलमानने सुशांतला फटकारले ? पुढची दोन वर्षे विरुष्काच्या वैवाहिक जीवनासाठी कठीण ?


उन्हाच्या झळा वाढत असतानाच त्याच कालावधीत मुंबई - पुणे सायकल शर्यत होणार आहे . कडक उन्हात शर्यत झाल्यास त्याचा स्पर्धकांना एकप्रकारे फायदाच होतो . सायकलिंग करताना शरीर गरम होते , ते उष्ण वातावरणाशी थंड वातावरणाच्या तुलनेत चटकन जुळवून घेते , असा दावा करीत संयोजकांनी या कालावधीत संयोजनाचे समर्थन केले . मुंबई - पुणे सायकल शर्यतीस उज्ज्वल परंपरा आहे . मात्र प्रॉमिसचा पुरस्कार बंद पडल्यावर बंद झालेल्या या शर्यतीचे पुनरुज्जीवन करण्यात आले आहे , पण ही शर्यत आता नव्या स्वरूपात होईल . आता ही शर्यत मुंबई ते खंडाळा आणि खंडाळा ते पुणे या दोन टप्प्यात होईल . या दोन्ही टप्प्यांची वेळ एकत्र करून विजेता घोषित करण्यात येणार आहे . पनवेल , खोपोली , तसेच भोर घाट प्रथम पार करणाऱ्यास खास बक्षीस असेल . क्रीडा जागृती , राज्य सायकलिंग संघटनेने घेतलेल्या या स्पर्धेस स्टारकेनचा पुरस्कार लाभला आहे . त्यांनी पाच वर्षांसाठी पुरस्कार देण्याचे ठरवले आहे . आतापर्यंत सहभागाच्या सर्व अटी पूर्ण केलेल्या १३७ स्पर्धकांत शंभरहून जास्त स्पर्धक महाराष्ट्राबाहेरील आहेत . त्यांना एकंदर सव्वासहा लाखांची बक्षिसे देण्यात येतील . बहुतेक सर्व स्पर्धक मंगळवारी होणाऱ्या सातारा - महाबळेश्वर - सातारा या शर्यतीतही सहभागी होणार आहेत .


ब्राझीलचे रोनाल्डिनो व रॉबटरे कार्लोस तसेच मँचेस्टर युनायटेडचे रेयान गिग्स या दिग्गज माजी आंतरराष्ट्रीय फुटबॉलपटूंना पाकिस्तानात प्रदर्शनीय फुटबॉल सामना खेळण्यासाठी ३ ते ६ लाख अमेरिकन डॉलर इतकी मोठी रक्कम देण्यात आल्याचे सांगण्यात येत आहे . या तिघांसह येथे निकोलस अनेल्का , रॉबर्ट पिरेस , डेव्हिड जेम्स , जॉर्ज बोएटेंग आणि लुईस बोआ मोर्टे हेही पाकिस्तानात खेळणार आहेत . पाकिस्तानी लष्कराच्या विशेष खासगी विमानातून हे खेळाडू शनिवारी सकाळी कराची येथे दाखल झाले . लेशर लीग आणि वर्ल्ड ग्रुप यांच्या संयुक्त विद्यमाने कराची आणि लाहोर येथे प्रदर्शनीय फुटबॉल सामना खेळवण्यात येणार आहे . पाकिस्तानात या खेळाचा प्रसार करण्यासाठी हे सामने आयोजित करण्यात आल्याचे आयोजकांनी सांगितले . ‘न्यूज इंटरनॅशनल’च्या वृत्तानुसार लेशर लीगने रोनाल्डिनोला जवळपास सहा लाख अमेरिकन डॉलर दिल्याचे कळते , तर इतर खेळाडूंना ३ ते ४ लाख अमेरिकन डॉलर रक्कम दिली आहे . आश्चर्याची बाब म्हणजे या फुटबॉलपटूंसह प्रदर्शनीय सामन्यात खेळणाऱ्या पाकिस्तानच्या खेळाडूंना आयोजकांकडून कोणतीही रक्कम देण्यात आली नसल्याच्या तक्रारी समोर येत आहेत . आयोजकांनी दोन हजार ते ३० हजार रुपयांत या सामन्यांच्या तिकिटांची विक्री केली आहे .


भारताने आशियाई क्रीडा रोइंगमध्ये आश्वासक सुरवात केली . सायली शेळके - पूजा राजेंद्र यांच्यासह ओम प्रकाश - स्वर्ण सिंग आणि मलकित सिंग - गुरिंदर सिंगने थेट अंतिम फेरीत प्रवेश केला . ऑलिंपिकमध्ये लक्षवेधक कामगिरी केलेल्या दत्तू भोकनळ याला रिपेचेजद्वारेच पदकाची संधी असेल . सायली - पूजा महिला डबल स्कलच्या प्राथमिक फेरीत सहाव्या आल्या ; पण त्यात दुसरी हिट रद्द झाली आणि त्यांनी अंतिम फेरीत प्रवेश केला . पुरुषांच्या डबल स्कलमध्ये हिट क्रमांक दोनमध्ये प्रकाश - स्वर्ण अव्वल आले . त्यांनी ७ मि . १० . २६ सेकंद अशी प्रभावी वेळ दिली . मलकित गुरिंदर पेअर प्रकारातील पहिल्या हिटमध्ये तिसरे आले . ते सर्वांगीण क्रमवारीतही तिसरेच आले आणि अंतिम फेरीस पात्र ठरले . दत्तू सिंगल स्कल्सच्या पहिल्या हिटमध्ये दुसरा आला ; पण सर्वांगीण क्रमवारीत चौथा आला . त्यामुळे त्याला रिपेचेजद्वारे आता अंतिम फेरीतील स्थानासाठी प्रयत्न करावे लागतील . लाइटवेट फोर प्रकारात भोपल सिंग , जगबीर सिंग , तेजस शिंदे , प्रणय नौकारकर यांचा संघ हिटमध्ये दुसरा आला . सर्वांगीण क्रमवारीत ते चौथे आले . संजुक्या डुंगडुंग - हरप्रीत कौर पेअरच्या रिपेचेजसाठी पात्र ठरल्या आहेत .


# TurramKhan दमदार अभिनयासाठी ओळखला जाणारा राजकुमार राव दिग्दर्शक हंसल मेहता यांच्या आगामी कॉमेडी चित्रपटात मुख्य भूमिका साकारणार आहे . ‘तुर्रम खान’ असं या चित्रपटाचं नाव असून यामध्ये अभिनेत्री नुशरत भरुचा राजकुमारसोबत स्क्रिन शेअर करणार आहे . या कॉमेडी चित्रपटाचे निर्माते अजय देवगण , लव रंजन आणि अंकुर गर्ग आहेत . राजकुमार आणि हंसल मेहता यांचा हा पाचवा चित्रपट असेल . याआधी ‘शाहिद’ , ‘अलिगढ’ , ‘सिटीलाइट्स’ आणि ‘ओमर्ता’ या चार चित्रपटांसाठी दोघांनी एकत्र काम केलं . विशेष म्हणजे ‘लव्ह सेक्स और धोखा’ या चित्रपटातून राजकुमार आणि नुशरतने एकत्र बॉलिवूडमध्ये पदार्पण केलं होतं . लव रंजनच्या बऱ्याच चित्रपटांमध्ये नुशरतने भूमिका साकारली असून त्या भूमिकांसाठी ती प्रसिद्ध आहे . त्यामुळे आता राजकुमार - नुशरतची ही नवी जोडी पडद्यावर काय धमाल करणार हे पाहणं औत्सुक्याचं ठरणार आहे . Stree box office collection : ‘स्त्री’ची १०० कोटींकडे वाटचाल राजकुमार राव याविषयी म्हणतो , ‘माझं करिअर उभं करण्यामागे हंसल मेहता यांचा मोठा वाटा आहे . त्यांच्यावर माझा पूर्ण विश्वास आहे आणि नुशरतला मी माझ्या स्ट्रगलिंगच्या काळापासून ओखळतो . ऑडीशन आणि स्क्रिन टेस्टसाठी बऱ्याचदा आम्ही भेटायचो . त्यामुळे आमची ही जोडी प्रेक्षकांचं नक्कीच मनोरंजन करेल असा मला विश्वास आहे . ’ ‘तुर्रम खान’ या चित्रपटाची कथा उत्तर प्रदेशमधल्या एका छोट्या गावातली आहे . येत्या नोव्हेंबर महिन्यात चित्रपटाच्या शूटिंगला सुरुवात होणार आहे .


भारताची छोटी फुलराणी पी . व्ही . सिंधू हिने उपांत्य फेरीच्या सामन्यात जपानच्या नोझोमी ओकूहारा हिच्यावर २१ - १९ , २१ - १० अशा सरळ सेटमध्ये विजय मिळवून स्पर्धेच्या अंतिम फेरीत प्रवेश केला . तिच्या या विजयामुळे भारताचे दुसरे पदक निश्चित झाले आहे . ऑलिम्पिकमधील पदकाच्या दुष्काळानंतर पी . व्ही सिंधूच्या विजयाने देशभरात जल्लोषाचे वातावरण आहे . बॉलीवूड महानायक अमिताभ यांनी सिंधूचे कौतुक केले असून त्यांनी सिंधूसोबत सेल्फी काढण्याची इच्छा ट्विटरवरुन व्यक्त केले . तर भारताचे पंतप्रधान नरेंद्र मोदी यांनी सिंधूला अंतिम सामन्यासाठी शुभेच्या देत सिंधूसोबतचा फोटो ट्विटरवरुन शेअर केला आहे . छोट्या फुलराणीने पदकाला गवसणी घालावी म्हणून सिंधूची आई देवाजवळ दररोज प्रार्थना करत होती . सिंधूच्या आई वडिलांनी आपल्या मुलीचा खेळ पाहण्यासाठी चक्क सिंधू सराव करत असणाऱ्या हैदराबादमधील गोपिचंद अॅकॅडमीमध्ये हजेरी लावली होती . सिंधूच्या हैदराबादी चाहत्यांसोबत तिच्या आई वडिलांनी तिचा विजय साजरा केला . सिंधूच्या कामगिरीनंतर तिच्यावर शुभेच्छांचा वर्षाव सुरु झाला असून असाचा खेळ करत तिने सुवर्ण पदकाची कमाई करावी , अशी इच्छा प्रत्येक भारतीयाला वाटत आहे . bsp ;


लेखक , गीतकार , संगीतकार , गायक , दिग्दर्शक , अभिनेते असं अष्टपैलू व्यक्तिमत्व लाभलेले पु . ल . देशपांडे यांची जीवनगाथा आता मोठ्या पडद्यावर येणार असून पु . ल . देशपांडे यांची भूमिका कोण साकारणार , या प्रश्नाचे उत्तर अखेर मिळाले आहे . सागर देशमुख हा पु . ल . देशपांडे यांची भूमिका साकारणार असून हा चित्रपट २०१९ मध्ये प्रदर्शित होण्याची शक्यता आहे . दिग्दर्शक आणि निर्माते महेश मांजरेकर यांनी ‘फाळकेज् फॅक्टरी’ या नावाने चित्रपट निर्मितीची नवी कंपनी सुरू केली असून या बॅनरअंतर्गत महेश मांजरेकर यांनी पु . ल . देशपांडे यांची जीवनगाथा सांगणाऱ्या चित्रपटाची निर्मिती करण्याचा निर्णय घेतला आहे . ‘भाई . . व्यक्ती की वल्ली’ या चित्रपटाच्या माध्यमातून ते पुलंचा जीवनपट उलगडून दाखवणार आहेत . चित्रपटात पुलंची भूमिका कोण साकारणार , चित्रपटाची कथा कोण लिहिणार , चित्रपटाचे संगीतकार कोण , असे अनेक प्रश्न उपस्थित होते . अखेर या सर्व प्रश्नांची उत्तरे मिळाली . पडद्यावर पुलंची भूमिका साकारण्याचा बहुमान सागर देशमुखला मिळाला आहे . सागरने हंटर , वायझेड या चित्रपटांमधील दमदार अभिनयाने प्रेक्षकांवर छाप पाडली आहे . पुलंच्या भूमिकेबाबत सागर ‘टाइम्स ऑफ इंडिया’ला दिलेल्या मुलाखतीत म्हणाला , माझ्यासाठी हा आनंददायक अनुभव आहे . या भूमिकेसाठी माझी निवड होईल असे मला स्वप्नात देखील वाटले नव्हते . महेश मांजरेकर या भूमिकेसाठी अतुल परचुरे , आनंद इंगळे किंवा निखील रत्नपारखी यांच्यापैकी एखाद्याची निवड करतील , असे मला वाटत होते . मात्र , गेल्या वर्षी डिसेंबरमध्ये मला महेश मांजरेकर यांचा फोन आला . त्यांनी पुलंच्या भूमिकेसाठी मला विचारणा केली आणि ते ऐकून मला सुखद धक्काच बसला , असे आनंदने सांगितले . पुलंनी मिळवलेले यश हे सर्वांनाच माहित आहे . पण या भूमिकेमुळे मला पुलंना एक व्यक्ती म्हणून जाणून घेण्याची संधी मिळाली आणि प्रेक्षकांनाही हाच अनुभव येईल , असे सागरने सांगितले .


युवा विश्वचषक स्पर्धेच्या निमित्ताने भारत आणि पाकिस्तान हे परंपरागत प्रतिस्पर्धी क्रिकेटच्या मैदानात आमनेसामने आले आहेत . उभय संघ मंगळवारी ( ३० जानेवारी ) होणाऱ्या उपांत्य फेरीच्या दुसऱ्या लढतीमध्ये एकमेकांशी भिडतील . गटवार साखळीतील चारही सामने जिंकून भारताने जेतेपदासाठी प्रबळ दावेदारी पेश केली आहे . पृथ्वी शॉच्या नेतृत्वाखालील संघाने फलंदाजी , गोलंदाजी आणि क्षेत्ररक्षण या तिन्ही आघाडय़ांवर सवरेत्कृष्ट खेळ केला आहे . फलंदाजीमध्ये सलामीवीर शुबमान गिलने ४ सामन्यांतील तीन डावांमध्ये ३ अर्धशतके ठोकली आहेत . कर्णधार शॉ यानेही तितक्याच डावांमध्ये दोन अर्धशतके झळकावताना सातत्य राखले आहे . डावखुरा फिरकीपटू अनुकूल रॉयने गोलंदाजीची धुरा एकहाती सांभाळली आहे . त्याने ४ सामन्यांत ११ बळी घेतले आहेत . त्याला मध्यमगती गोलंदाज शिवम मावी ( ८ बळी ) व कमलेश नागरकोटी ( ७ बळी ) यांची चांगली साथ लाभली आहे . पाकिस्तानची भिस्त डावखुरा मध्यमगती गोलंदाज शाहीन आफ्रिदीवर आहे . त्याने ११ बळी मिळवले आहेत . डावखुरा फिरकीपटू हसन खानची ( ७ बळी ) त्याला चांगली साथ लाभली आहे . पाकिस्तानची फलंदाजी मजबूत नाही . केवळ अली झरयाब ( १६३ धावा ) आणि रोहेल नझीरला ( १२२ धावा ) अर्धशतके झळकावता आली आहेत . संघ सामन्याची वेळ : मंगळवारी पहाटे ३ . ३० वा . थेट प्रक्षेपण : स्टार स्पोर्ट्स १


हिंदी सिनेसृष्टीतील प्रसिद्ध अभिनेत्री शबाना आझमीसोबतही असेच काहीसे घडले जे काही दिवसांपूर्वी बॉलिवूडच्या बादशहाबरोबर घडले होते . अमेरिकेतल्या शिकागो विमानतळावर इमिग्रेशन विभागाच्या अधिकाऱ्यांकडून शबाना आझमी यांचीही चौकशी करण्यात आली . एका सिनेमाच्या शुटिंगसाठी शबाना आझमी शिकोगोला गेल्या असता हा प्रकार घडला . विमानतळावर पोहोचल्यानंतर इमिग्रेशन अधिकाऱ्यांनी शबाना आझमींना तिथे जाण्याचे कारण विचारले . त्यावर मी इथे शुटिंगसाठी आले असल्याचे त्या म्हणाल्या . शुटिंग या शब्दाचा वापर केल्यामुळे इमिग्रेशन अधिकाऱ्याने ‘कुणाला शुट ( बंदुकीची गोळी ) करण्यासाठी आली आहेस , ? ’ असा प्रश्न विचारला . अधिकाऱ्याच्या या प्रश्नावर शबाना यांनी , ‘मी इथे सिनेमाचे शुटिंग करायला आले आहे , ’ असे सांगितले . त्यांचे हे उत्तर ऐकल्यावर तो अधिकारी चढ्या आवाजात त्यांना म्हणाला की , ‘मग तू शुटिंग का म्हणाली ? ’ यावर शबाना म्हणाल्या की ‘मी एक कलाकार आहे आणि आम्ही सिनेमाच्या शुटिंगला फक्त शुटिंगच बोलतो . ’ शबाना आजमी ज्या सिनेमाच्या शुटिंगसाठी शिकागोत गेल्या होत्या . हा सिनेमा होमोसेक्सुअॅलिटीवर आधारित आहे . सिनेमात शबाना या एक होमोसेक्सुअल मुलीच्या आईची भूमिका साकारत आहे . त्यांच्या मते या सिनेमात त्यांची विशेष भूमिका आहे . यापूर्वी बॉलिवूडचा बादशहा शाहरुख खान याला अमेरिकेच्या लॉस एंजलिस विमानतळावर इमिग्रेशन विभागाच्या अधिकाऱ्यांकडून ताब्यात घेण्यात आले होते . यावेळी शाहरुख खानची अनेक तास चौकशी करण्यात आली होती . या सर्व प्रकाराबद्दल स्वतः शाहरुख खान याने ट्विटरच्या माध्यमातून संताप व्यक्त केला होता . त्यानंतर अमेरिकेचे राजदूत रिच वर्मा यांनी ट्विटरद्वारे शाहरुखची माफी मागितली . ‘लॉस एंजलिस येथे झालेल्या गैरसोयीबद्दल आम्ही माफी मागतो . पुन्हा असे काही होणार नाही याची आम्ही काळजी घेऊ . तुझ्या कामाने करोडो लोकांना प्रेरणा मिळतेय , ’ असे रिच यांनी ट्विट केले होते . त्यानंतर शाहरुखने रिच यांच्या ट्विटला उत्तर देत ‘हरकत नाही सर . तुम्ही व्यक्त केलेल्या चिंतेबाबत आभारी आहे’ असे म्हटले .


मुरली - रहाणेने जबाबदारीने खेळण्याचा गांगुलीचा सल्ला भारतीय फलंदाज मुरली विजय आणि अजिंक्य रहाणे यांनी अधिक जबाबदारीने फलंदाजी करण्याची आवश्यकता आहे . याचप्रमाणे इंग्लंडविरुद्धच्या पहिल्या कसोटी सामन्यातील पराभवानंतर कर्णधार विराट कोहलीने ११ जणांच्या चमूत बदल करू नये , असे सल्ले माजी कर्णधार सौरव गांगुलीने दिले आहेत . पहिल्या कसोटी सामन्यात भारताचा ३१ धावांनी निसटता पराभव झाला . इंग्लिश गोलंदाजीच्या माऱ्यापुढे कोहली वगळता बाकी सर्व फलंदाज ढेपाळले . सलामीवीर विजय ( २० व ६ ) आणि रहाणे ( १५ व २ ) हे दोन्ही कसोटी क्रिकेटमधील भरवशाचे फलंदाज अपयशी ठरले . याबाबत गांगुलीने आपल्या ‘इन्स्टाग्राम’ खात्यावर म्हटले आहे की , ‘‘जर तुम्हाला कसोटी सामना जिंकायचा असेल , तर प्रत्येकाने धावा करण्याची आवश्यकता आहे . ’’ ‘‘पाच सामन्यांच्या मालिकेतील हा पहिला कसोटी सामना होता आणि भारताने आपल्या कामगिरीनिशी क्षमतेचे दर्शन घडवले आहे . विजय आणि रहाणेला या वातावरणाचा चांगला अनुभव असल्यामुळे त्यांनी अधिक आत्मविश्वासाने खेळण्याची आवश्यकता आहे , ’’ असे गांगुलीने सांगितले . ‘‘एजबॅस्टनच्या पराभवाला कर्णधार जबाबदार आहे , असे मी अजिबात म्हणणार नाही . संघाच्या विजयाप्रसंगी जसा कौतुकाचा वर्षांव होतो , तशाच प्रकारे पराभवानंतर कर्णधारावर टीका होणे स्वाभाविक असते , ’’ असे त्याने सांगितले . या पराभवानंतर मोठय़ा प्रमाणात बदल करू नये , असा इशारा गांगुलीने दिला आहे . तो म्हणाला , ‘‘कोहलीने दुसऱ्या कसोटीसाठी संघातील खेळाडूंना वगळण्यापूर्वी त्यांना सातत्याने फलंदाजीची संधी द्यायला हवी . इंग्लिश वातावरणात स्विंगशी सामना करताना अपयशी ठरण्याची सबब यापुढे देऊ नये


अनुष्का शर्मा आणि विराट कोहली यांच्या लग्नाची जेवढी चर्चा झाली तेवढी कोणत्याच सेलिब्रिटीच्या लग्नाची झाली नसेल . इटालियन डेस्टिनेशनचे त्यांचे लग्नाचे फोटो आजही सोशल मीडियावर दिसतात . पण आता त्यांच्या लग्नानंतरही त्यांच्या चाहत्यांची नजर लागली आहे ते त्यांच्या हनिमूनच्या फोटोंकडे . चाहत्यांच्या मनातील इच्छा बहुधा अनुष्काला कळली असावी म्हणून तिनेच आता त्यांच्या हनिमून ट्रीपचा एक फोटो सोशल मीडियावर शेअर केला आहे . अनुष्काने यापूर्वीही तिच्या आणि विराटच्या नात्याबद्दल कधीच जाहीरपणे वाच्यता केली नव्हती . तिने त्याच्यासोबतचा एकही फोटो फेसबुक किंवा इन्स्टाग्रामवर शेअर केला नव्हता . मात्र , आता लग्न झाल्यानंतर विराटसोबतचा फोटो शेअर केला आणि चाहत्यांना सुखद धक्का दिला . अनुष्का सध्या विराटसोबत इटलीमध्येच सुट्ट्यांचा आनंद घेत आहे . तिने इन्स्टाग्रामवर युरोपमधील एक सेल्फी शेअर केला . विरुष्काचा हा फोटो पाहिल्यानंतर कोणाचीही नजर त्यांच्यावरुन हटत नाही हे नक्की . या फोटोमध्ये हातावरची मेहंदी आणि अंगठी विशेष लक्ष वेधून घेते . ‘सध्या स्वर्गात आहे , ’ असे कॅप्शनही तिने या फोटोला दिले . याआधी विरुष्काने ‘शादी स्क्वाड’ या वेडिंग प्लॅनर कंपनीचेही आभार मानले . विराट आणि अनुष्काने ११ डिसेंबरा इटलीमध्ये लग्न केले .


केंद्र सरकारकडून देण्यात येणाऱ्या विविध क्रीडा पुरस्कारांसाठी खेळाडूंची शिफारस करण्याची स्पर्धा देशांमधील बहुविध क्रीडा संघटनांमध्ये दिसू लागली आहे . क्रिकेटसह राष्ट्रकुल तसेच जागतिक स्पर्धेत पदक विजेत्या खेळाडूंची नावे यात आघाडीवर आहेत . क्रीडा क्षेत्रातील सर्वोत्तम ‘खेलरत्न’ पुरस्कारासाठी ‘बीसीसीआय’ने भारतीय कर्णधार विराट कोहलीच्या नावाची शिफारस केली आहे . त्याचबरोबर त्यांनी सुनील गावसकर आणि राहुल द्रविड यांची नावे अनुक्रमे ‘ध्यानचंद’ जीवनगौरव आणि ‘द्रोणाचार्य’ पुरस्कारासाठी पाठवली आहेत . क्रिकेटपटू शिखर धवन , स्मृती मानधना यांची यापूर्वीच त्यांनी ‘अर्जुन’साठी शिफारस केली आहे . वेटलिफ्टिंग संघटनेने राष्ट्रकुल सुवर्णविजेत्या मीराबाई चानू हिचे नाव ‘अर्जुन’साठी पाठवले असले तरी , गेल्यावर्षी जागतिक स्पर्धेतील सुवर्ण कामगिरीमुळे ती ‘खेलरत्न’साठीदेखील शर्यतीत असल्याचे मानले जात आहे . विशेष म्हणजे २०१४ मध्ये राष्ट्रकुल स्पर्धेतच सुवर्णपदक मिळविल्यावर मीराबाईची ‘अर्जुन’साठी शिफारस करण्यात आली होती . त्या वेळी पुरस्कार समितीने तिच्या नावाचा विचार केला नव्हता . त्यानंतर गेल्याचवर्षी मीराबाईला ‘पद्मश्री’ने सन्मानित करण्यात आले आहे . त्याचवेळी या वेळी संजिताचे ‘अर्जुन’साठी पुन्हा नाव पाठविण्यात आले आहे . गेल्यावर्षी पुरस्कार डावलल्यामुळे तिने केंद्रीय क्रीडा मंत्रालयाला न्यायालयात खेचले होते . यांची झाली शिफारस अर्जुन - शिखर धवन , स्मृती मानधना , शाहजार रिझवी , मीराबाई चानू , संजिता चानू , पूजा घाटकर , श्रेयांसी सिंग , अंकुर मित्तल , वेंकट राहुल रगाला . रितू फोगट , ज्योती , पवन कुमार , विनोद ओमप्रकाश , सुमीत , मनिका बात्रा , युकी भांब्री , रोहन बोपन्ना , गौरव भिदुरी , सोनिया लाथर द्रोणाचार्य - राहुल द्रविड , विजय शर्मा , शिव सिंग , भास्कर भट्ट , संध्या गुरुंग


विविध विषयांवर आपलं मत नोंदवणाऱ्या ज्येष्ठ अभिनेते ऋषी कपूर यांनी ट्विटरच्या माध्यमातून ब्रिटिश एअरवेजला फटकारलं आहे . एका भारतीय कुटुंबाने आपल्याला वर्णद्वेषी वागणूक दिल्याचा आरोप ब्रिटिश एअरवेजवर केला होता . कुटुंबातील तीन वर्षीय लहान मुल रडल्यामुळे त्या विमानातून आपल्या कुटुंबाला खाली उतरवण्यात आल्याचा आरोप एका भारतीय कुटुंबाने केला होता . सोशल मीडियावरही या मुद्द्यावर अनेकांनीच आपलं मतं मांडली , संतप्त प्रतिक्रिया दिल्या . यात अभिनेते ऋषी कपूरही मागे नव्हते . ‘वर्णद्वेषी ब्रिटिश एअरवेजमधून प्रवासच करु नका . आम्हाला ते अशी वागणूक देऊ शकत नाहीत . बर्लिनच्या च्या प्रसंगाविषयी ऐकून मन खिन्न झालं . मी स्वतःसुद्धा त्यांच्या अशा कारभारामुळे ब्रिटिश एअरवेजने प्रवास करणं बंद केलं आहे . प्रथम श्रेणी प्रवासी असूनही मी दोनदा अशा प्रसंगांना सामोरं गेलो आहे . यापेक्षा जेट किंवा एमिरट्सने प्रवास करा , तिथे तुमचा आदर केला जातो’ , असं म्हणत त्यांनी ब्रिटिश एअरवेजला फटकारलं आहे . हाती आलेल्या वृत्तानुसार विमान उड्डाणासाठी सज्ज असताना काही वेळ आधी ही घटना घडली . या मुलाला त्याची आई शांत करण्याचा प्रयत्न करत असताना केबिन क्रूच्या सदस्यांनी या मुलाला दाटवणीच्या स्वरात शांत करण्याचा प्रयत्न केला . त्यामुळे ते मूल अधिक घाबरलं आणि त्यानं आणखी जोरात रडण्यास सुरुवात केली . ज्यानंतर विमान पुन्हा टर्मिनलमध्ये नेण्यात आलं . जिथे त्या कुटुंबाला आणि त्यांच्यामागे बसलेल्या भारतीयांनाही खाली उतरवण्यात आलं . वाचा : ‘लस्ट स्टोरीज’ : तिच्या ‘लालसे’ची चाकोरीबाहेरची चिकित्सा भारतीय इंजिनिअरींग सर्व्हीसच्या १९८४ बॅचच्या अधिकाऱ्याच्या कुटुंबासोबत २३ जुलै रोजी ब्रिटीश एअरवेजच्या लंडन - बर्लिन ( बीए ८४९५ ) फ्लाईटमध्ये हा प्रकार घडला होता . सध्या हा अधिकारी रस्ते वाहतूक मंत्रालयात कार्यरत आहे . या अधिकाऱ्याने हवाई उड्डयाण मंत्री सुरेश प्रभू यांच्याकडे या प्रकाराबाबत तक्रार केली आहे .


ब्रिज हल्दानिया , इंग्लंड खो - खो महासंघाचे कार्याध्यक्ष ‘‘इंग्लंड खो - खो संघाच्या पहिल्या ऐतिहासिक भारत दौऱ्याचे अर्थकारण पेलणे अतिशय आव्हानात्मक ठरले . सर्व खेळाडू आणि अन्य अधिकारी स्वखर्चाने येथे आलो आहोत . सुदैवाने टी - शर्ट्स आदी गोष्टींसाठी काही पुरस्कर्त्यांची मदत मिळाली , मात्र ही सुरुवात आहे . सरकारकडून भविष्यात आम्हाला योग्य पाठबळ मिळेल , ’’ अशी अपेक्षा इंग्लंड खो - खो महासंघाचे कार्याध्यक्ष ब्रिज हल्दानिया यांनी व्यक्त केली . ‘‘सध्या इंग्लंडमध्ये आशियाई देशांशी नाते सांगणाऱ्या खेळाडूंची संख्या मोठी आहे . मात्र इंग्लिश मंडळीसुद्धा यात रस घेऊ लागली आहेत . त्यांच्यातही या खेळाचे आकर्षण निर्माण झाले आहे , ’’ असे हल्दानिया यांनी सांगितले . इंग्लंडमध्ये खो - खो खेळ रुजवण्याचे श्रेय हल्दानिया यांना जाते . भारतात व्यावसायिक खो - खो खेळण्याचा अनुभव असलेल्या हल्दानिया यांनी राष्ट्रीय स्पध्रेत दोनदा राजस्थानचे प्रतिनिधित्व केले होते . ब्रिटिश एअरवेजसाठी तांत्रिक अधिकारी म्हणून कार्यरत असलेल्या हल्दानिया यांच्याशी इंग्लंडमधील खेळाच्या वातावरणाबाबत केलेली बातचीत - हो , आंतरराष्ट्रीय सामने खेळल्याशिवाय आमचा संघ व्यावसायिकदृष्टय़ा समृद्ध होणार नाही , याची जाणीव होती . भारत हे यासाठी उत्तम व्यासपीठ आहे . कारण ते खो - खोचे जन्मदाते आहेत . भारतीय खो - खो महासंघानेसुद्धा आम्हाला चांगला प्रतिसाद दिल्यामुळे तीन सामन्यांची मालिका होऊ शकली . भारताशी लढत देणे , हे आव्हान असले तरी खेळाची नजाकत शिकण्याची ही मोठी संधी आहे . चालू वर्षी भारताच्या इंग्लंड दौऱ्यासाठी प्रयत्न सुरू आहेत . मी गेल्या काही वर्षांत भारतामधील अनेक राष्ट्रीय आणि आंतरराष्ट्रीय स्पर्धाना हजेरी लावली आहे . या स्पर्धाचे व्हिडीओ चित्रीकरण आम्हाला तयारीसाठी उपयुक्त ठरले . याशिवाय काही सीडीज आणि ऑनलाइन उपलब्ध असलेल्या काही क्लिप्ससुद्धा पाहायला मिळाल्या . इंग्लंडमध्ये खो - खो हा खेळ अतिशय लोकप्रिय होतो आहे . दिवसेंदिवस खेळाडूंची संख्या वाढते आहे . आता जवळपास पाचशे खेळाडू हा खेळ खेळतात . २०१५मध्ये झालेल्या पहिल्या राष्ट्रीय अजिंक्यपद स्पध्रेत १० संघ सहभागी झाले होते . त्या वेळी पुरुष - महिलांचे मिश्र संघ सहभागी झाले होते . मात्र मागील वर्षी झालेल्या दुसऱ्या राष्ट्रीय स्पध्रेवेळी आम्ही पुरुष आणि महिलांसाठी स्वतंत्र गटांची रचना केली . त्या वेळी पुरुषांचे नऊ आणि महिलांचे पाच संघ सहभागी झाले होते . याच स्पध्रेतून भारत दौऱ्यासाठी इंग्लंडच्या संघाची निवड करण्यात आली . तेथील शाळा - महाविद्यालयांमध्ये हा खेळ सुरू करता येऊ शकेल . सध्या दोन शाळांमध्ये तसेच एका महाविद्यालयात हा सुरू झाला आहे . त्यामुळे लवकरच आंतरविद्यापीठ स्पर्धासुद्धा घेण्याचा आमचा इरादा आहे . देशातील खो - खोला आंतरराष्ट्रीय स्तरावर पोहोचण्यासाठी दहा वष्रे मेहनत घ्यावी लागली . सुरुवातीला खांबसुद्धा नव्हते , खेळाडूंना नियम समजवून सांगताना खूप दमछाक व्हायची , पण हळूहळू त्यांना ते कळू लागले . गेल्या काही वर्षांत ते नियमानुसार खेळू लागले आहेत . आम्ही तीन वर्षांपूर्वी इंग्लंडमध्ये खो - खोला व्यावसायिकरीत्या प्रारंभ केला . आता ‘इंग्लंड खो - खो महासंघ’ या नावाने राष्ट्रीय संघटना अस्तित्वात आहे . आता सामनाधिकारी आणि प्रशिक्षक यांचे मंडळसुद्धा सक्रिय आहे . सुरुवातील विविध शहरांचे संघ खेळावे , याकरिता आम्ही काही खो - खो क्लब स्थापन करण्याकडे लक्ष वेधले . मात्र इंग्लंडमधील विविध धर्माच्या समुदायांनी आपापले संघ स्थापन करायला सुरुवात केली . राष्ट्रीय स्वयंसेवक संघाच्या काही शाखांमधील मंडळींचीसुद्धा संघनिर्मितीमध्ये मदत झाली . मी या विविध संघांना जाऊन स्वतः मार्गदर्शनाचे धडे दिले .


गतविजेत्या सनरायझर्स हैदराबाद संघाने दहाव्या आयपीएलमधील आपला धडाका कायम राखला . घरच्या मैदानावर रविवारी झालेल्या सामन्यात एकट्या डेव्हिड वॉर्नरने गुजरात लायन्सची शिकार केली . प्रथम फलंदाजी करताना गुजरातला 20 षटकांत 7 बाद 135 धावांचीच मजल मारता आली . अफगाणिस्तानच्या फिरकी गोलंदाज रशिद खान याने तीन गडी बाद केले . त्यानंतर हैदराबादने 15.3 षटकांतच 1 बाद 140 धावा केल्या . गुजरातच्या गोलंदाजांची धुलाई करणाऱ्या कर्णधार वॉर्नरने 45 चेंडूंत 6 चौकार , 4 षटकारांसह नाबाद 76 धावांची खेळी केली . त्याला हेन्रिकेझ याने ( नाबाद 52 ) सुरेख साथ दिली . या जोडीने 108 धावांची नाबाद भागीदारी केली . गुजरातच्या फलंदाजांना फटकेबाजी करण्यात आलेले अपयश आणि हैदराबादच्या रशिदच्या फिरकीचे यश हेच त्यांच्या विजयात निर्णायक ठरले . गुजरातला आयपीएलमध्ये अजून हैदराबादविरुद्ध विजय मिळवता आलेला नाही . संक्षिप्त धावफलक - गुजरात 20 षटकांत 7 बाद 135 ( ड्वेन स्मिथ 37 , दिनेश कार्तिक 30 , जेसन रॉय 31 , रशिद खान 3 - 19 , भुवनेश्वर कुमार 2 - 21 ) पराभूत वि . हैदराबाद 15.3 षटकांत 1 बाद 140 ( डेव्हिड वॉर्नर नाबाद 76 - 45 चेंडू , 6 चौकार , 4 षटकार , मोझेस हेन्रिकेज नाबाद 52 )


दुबईः भारतीय संघाने कट्टर प्रतिस्पर्धी असलेल्या पाकिस्तानला सलामीच्या लढतीतच 36 - 20 असे सहज पराभूत करत कबड्डी मास्टर्स अजिंक्यपद स्पर्धेची दणदणीत सुरुवात केली . सामन्याच्या सुरुवातीपासूनच वर्चस्व राखत भारतीय संघाने विजयाचा मार्ग मोकळा केला . कर्णधार अजय ठाकूरच्या बहारदार खेळाच्या जोरावर भारतीय संघाने मध्यंतरालाच 22 - 9 अशी आघाडी घेत सामन्याचा निकाल स्पष्ट केला . या बलाढ्या आघाडीमुळे खचलेल्या पाकिस्तानच्या संघाने पुनरागमनाचे प्रयत्नदेखील केले नाहीत . ठाकुरने त्याच्या चढाईमध्ये 15 गुण कमवत संघाला पहिल्या सत्रात आघाडी मिळवून दिली . सामना सुरु झाल्यावर पहिले दहा मिनिटे संथ खेळ केल्यानंतर भारतीय संघाने गिअर बदलत पाकिस्तानचे कंबरडे मोडले . या विजयाचे पूर्ण श्रेय ठाकूरला देताना भारतीय संघाचे मार्गदर्शक म्हणाले , ' ' त्याने पाकिस्तानचे दोन्ही कॉर्नर आणि बचाव फळीचा खात्मा केला ' ' . पहिल्या कबड्डी मास्टर्स अजिंक्यपद स्पर्धेच्या उद्घाटन प्रसंगी उपस्थित असणारे केंद्रिय क्रीडामंत्री राजवर्धनसिंह राठोर म्हणाले , ' ' कबड्डीमध्ये ऑलिम्पिक सहभागासाठी लागणारे वेग , चपळाई , सामर्थ्य , आणि सांघिक कामगिरी असे सर्व निकष आहेत . त्यामुळे जेव्हा कबड्डी ऑलिम्पिकमध्ये सहभागी होईल तेव्हा भारत कबड्डीतील पहिले पदक जिंकेल ' ' .


दिलीप ठाकूर बरोबर १९८४ च्या मध्यावरची गोष्ट . राजश्री प्रॉडक्शन्सच्या वतीने आम्हा सिनेपत्रकारांना आमंत्रण आले , आगामी चित्रपट ‘अबोध’च्या नवीन चेहर्यांशी भेट घालून देण्यासाठीची मरीन ड्राइववरील एका तारांकित हॉटेलमध्ये ‘टी पार्टी’ . कलाकार तापस पॉल व माधुरी दीक्षित . या ‘टी पार्टी’त आपल्या आई - बाबांसोबत अंधेरीतील जे . बी . नगरवरुन आलेली माधुरी एखादी शाळकरी युवती वाटली . पण तिच्या वागण्या - बोलण्यातील विलक्षण अभिमान , हिंदी चित्रपट असूनही मराठीत गप्पा करण्याचा स्वभाव व तिच्या चेहर्यावरचे कायमस्वरुपी हास्य हे गुण प्रकर्षाने लक्षात आले . काही दिवसांनी ‘अबोध’चा समिक्षकांसाठीच्या खेळासाठी माधुरी मध्यंतरमध्ये आली . आपल्या पहिल्याच चित्रपटाबाबत समिक्षकांची प्रतिक्रिया जाणून घेण्यात तिला उत्सुकता जाणवली . ‘अबोध’ ते ‘बकेट लिस्ट’ आणि अर्थातच आणखीन बरेच पुढे अशा माधुरीच्या चौफेर , अष्टपैलू , मेहनती प्रवासाबद्दल खरं तर ‘मै माधुरी दीक्षित’ नावाचा मनोरंजन व माहिती असा चरित्रपट नवीन पिढीसाठी आदर्श ठरेल . सचिन तेंडुलकरच्या सहभागाचा आपण असाच चित्रपट पाहून विलक्षण भारावूनही गेलो . रामगोपाल वर्माने चित्रपटसृष्टीत येऊ इच्छिणाऱ्या युवतींवरचा माधुरीच्या ‘धक धक गर्ल’ आणि एकूणच यशाचा प्रभाव विचारात घेऊन ‘मै माधुरी दीक्षित बनना चाहती हू ‘ हा चित्रपट निर्माण केला या चित्रपटाच्या माध्यमातून माधुरीचे सर्वोत्तम स्थान आणि गुण याना त्याने जणू रुपेरी सलाम केला असे म्हणायला हवे . अंतरा माळीने त्यात माधुरी दीक्षित बनण्याचे स्वप्न पाहिले . माधुरीने स्वतःला घडवलेय व ते करतानाच तिने मराठी रसिक मनाला सांस्कृतिक अभिमान दिला . हे तिचे देणे खरं तर न मोजता येणारी गोष्ट आहे . हिंदी चित्रपटसृष्टीतील मराठी अभिनेत्रीचा प्रवास खूपच मोठा आहे . माधुरी चित्रपटात येण्यापूर्वीपासूनचा आहे . अगदी उल्लेखनीय देखील आहे . पण माधुरीने सर्वोच्च शिखर गाठून मराठी माणसाचा स्वाभिमान जागा केला . तिच्या चाहत्यांत जगभरातील अनेक भाषिक आहेत . पण मराठी मनाला ‘आपली माधुरी’ वाटते हे जास्तच कौतुकास्पद आहे . त्याचा तो भावनिक , मानसिक , बौद्धिक आनंद आहे . पडद्यावरची , सेटवरची , नृत्यातील , नात्यांतील , कुटुंबातील , मिडियातील , गॉसिप्समधील अशी ‘माधुरी दीक्षित’ची खूप रुपे आहेत . या प्रवासात तिच्या वागण्यातील सहजता , आपुलकी कायम राहिलीय . ही खूपच अवघड गोष्ट असून माधुरीने मात्र जपली . ‘तेजाब’च्या मेहबूब स्टुडिओतील ‘एक दो तीन चार पाच…’ गाण्याच्या सेटवर भेटलेली माधुरी व ‘गुलाबी गँग’च्या प्रमोशनच्या मुलाखतीच्या वेळेस भेटलेली माधुरी यामध्ये पंचवीस वर्षांचा कालावधी गेला . पण माधुरी तीच होती . यशाने तिच्या मूळ स्वभावात फरक पडला नव्हता . कोणत्याही क्षेत्रात असणारा हा दुर्मिळ गुण . ‘साजन’च्या वेळेस निर्माता सुधाकर बोकाडेने माधुरीची एक चांगली गोष्ट मला सांगितली . चित्रपटाच्या आऊटडोअर्सना लहान - मोठे सगळेच कलाकार निर्मात्याच्या खर्चानेच कपडे इस्रीला टाकतात . माधुरी एकमेव स्टार जी आपले व आपल्या कुटुंबियांचे लॉन्ड्रीचे बिल स्वतः भरते . तर ‘मोहरे’चे निर्माते रघुवीर कुल आजही सांगतात , तीस वर्षांनंतरही माधुरीच्या वागण्यात फरक नाही . प्रत्यक्ष चित्रपटसृष्टीतील अनेकांकडून माधुरीबद्दल असे सकारात्मक ऐकायला मिळते . माधुरीने दिलीपकुमारपासून ( ‘इज्जतदार’ चित्रपट ) रणबीर कपूरपर्यंत तीन पिढ्यांच्या कलाकारांसोबत भूमिका साकारल्यात . आजच्या पिढीतील जवळपास सर्वच अभिनेत्रींचे वय माधुरीच्या करियरच्या वयापेक्षाही कमी आहे . पण माधुरीच्या चेहर्यावरचे हास्य , तिचा फिटनेस , तिची लोकप्रियता , मिडियाचे तिच्यावरचे लक्ष व तिची मागणी कायम आहे . माधुरीच्या यशात नृत्य , त्यासाठीचे अथक परिश्रम , व्यावसायिक वृत्ती व इतरांना समजावून घेण्याचा स्वभाव अशा अनेक गोष्टी आहेत . तिचे किती व कोणते चित्रपट सुपर हिट वा फ्लॉप ठरले याच्या हिशोबापलिकडे जाऊन माधुरीचा प्रभाव आहे . ‘हम आपके है कौन’मधील ती ‘ओपन बॅक’ चोलीत नखशिखांत मोहक आणि मादक दिसते . तिच्या याच ड्रेसला फॅशन म्हणून स्वीकारले गेले . यश चोप्रांचा ‘दिल तो पागल है’ हा गीत - संगीत - नृत्य या माध्यमातून खुललेला चित्रपट तिच्या अभिनय , नृत्य व सौंदर्य याची छान प्रचिती देतो . माधुरी दीक्षित एका दिवसात वा शॉर्टकटने बनत नसते . कलेच्या क्षेत्रात जवळचा वगैरे मार्ग नसतो . चित्रपट तर टीमवर्क आहे . आपल्या मेकअपपासून त्याची सुरुवात होते . आपले चित्रपट यशस्वी होत असतानाच इतरांचीही यशाची ‘मनिषा ‘ पूर्ण होत असते . प्रेक्षकांचीही पिढी बदलते . लग्नानंतर अमेरिकेत काही काळ राहणे , दोन मुलांची आई होण्याचा आनंद घेत पुन्हा बॉलीवूडमध्ये परतणे आणि पुन्हा या सार्यातून आपले स्थान टिकवायचे… म्हटलं ना , माधुरीचे यश सहजी मोजता न येणारे आहे . आजच्या तिच्या वाढदिवसानिमित्त हा त्याचाच जणू ट्रेलर .